Marko 13 | Biblia Le Internet Dzi | Xexe Yeye Gɔmeɖeɖe (1984)\n13 Esi wònɔ dodom le gbedoxɔa me la, eƒe nusrɔ̃lawo dometɔ ɖeka gblɔ nɛ be: “Nufiala, kpɔ ɖa! Kpe kawo gbegbee nye esi, eye xɔ kawo gbegbee nye esi!” 2 Gake Yesu gblɔ nɛ be: “Èle xɔtutu gã siawo kpɔma? Womele kpe aɖeke gblẽ ge ɖe kpe dzi le afi sia, si womamu aƒu anyi o.” 3 Eye esi wòbɔbɔ nɔ anyi ɖe Amitoa dzi dze ŋgɔ gbedoxɔa la, Petro kple Yakobo kple Yohanes kpakple Andrea ɖeɖe va biae be: 4 “Gblɔe na mí: Ɣekaɣie nu siawo adzɔ, eye nu kae anye dzesi na ɣeyiɣi si me nu siawo katã ƒe nuwuɣi aɖo?” 5 Eye Yesu de asi gbɔgblɔ me na wo be: “Mikpɔ nyuie be ame aɖeke nagakplɔ mi atrae o. 6 Ame geɖewo ava le nye ŋkɔ me agblɔ be, ‘Nyee nye ame ma,’ eye woakplɔ ame geɖewo atrae. 7 Eye ne miese aʋawɔwɔwo kple aʋawɔwɔwo ŋuti nyawo la, dzika negatso mia ƒo o; ele be nu siawo nava eme, gake nuwuwu la meɖo haɖe o. 8 “Elabena dukɔ atsi tsitre ɖe dukɔ ŋu, eye fiaɖuƒe ɖe fiaɖuƒe ŋu, anyigba aʋuʋu le teƒeteƒewo, nuɖuɖu ave. Nu siawo nye fuɖuame ƒe gɔmedzedze. 9 “Ke miawo la, mikpɔ mia ɖokui dzi nyuie; amewo ade mi asi na nutoa me ʋɔnudrɔ̃ƒewo, eye woaƒo mi le ƒuƒoƒewo, eye woana miaɖe mia ɖokui nu le nutomefiawo kple dufiawo ŋkume le tanye, be wòanye ɖaseɖiɖi na wo. 10 Eye ele be woaɖe gbeƒã nya nyui la le dukɔwo katã me gbã. 11 Gake ne wokplɔ mi yina asi de ge la, migatsi dzimaɖi do ŋgɔ le nya si miagblɔ ŋu o; ke boŋ nya sia nya si woana mi le gaƒoƒo ma me la, migblɔe, elabena menye miawoe le nu ƒom o, ke boŋ gbɔgbɔ kɔkɔe lae. 12 Gawu la, nɔvi ade nɔvi asi be woawu, eye fofo ade vi asi, eye ɖeviwo atsi tsitre ɖe wo dzilawo ŋu ahana woawu wo; 13 eye amewo katã alé fu mi le nye ŋkɔ la ta. Gake ame si do dzi va se ɖe nuwuwu la, eyae akpɔ ɖeɖe. 14 “Gake ne miaƒe ŋku kli ŋunyɔnu si ahe aƒedozuzu avae la wòtsi tsitre ɖe afi si mele be wòanɔ o la, (nuxlẽla nebu eŋu ne wòase egɔme) ekema ame siwo le Yudea nate sisi ayi towo dzi. 15 Ame si le xɔ ta la nagaɖi, alo ayi eme be yeatsɔ nane tso yeƒe aƒe me o; 16 eye ame si le agble la nagatrɔ agbɔ va nu siwo le megbe gbɔ, be yeatsɔ yeƒe awudziwui o. 17 Baba na nyɔnu funɔwo kple ame siwo le no nam vidzĩ le ŋkeke mawo me! 18 Miyi edzi mianɔ gbe dom ɖa, be wòagadzɔ le vuvɔŋɔli o; 19 elabena ŋkeke mawo anye xaxa, si tɔgbi meva kpɔ tso nuwɔwɔ siwo Mawu wɔ la ƒe gɔmedzedze va se ɖe ɣemaɣi o la, ƒe ŋkeke, eye magava ake o. 20 Le nyateƒe me la, ne Yehowa metso ŋkeke mawo dzi o la, ŋutilã aɖeke makpɔ ɖeɖe o. Gake le ame tiatia siwo wòtia ta la, etso ŋkeke mawo dzi. 21 “Azɔ hã, ne ame aɖe gblɔ na mi be, ‘Kpɔ ɖa! Kristo la le afii,’ ‘Kpɔ ɖa! Eyae nye ema ɖaa’ la, migaxɔe se o. 22 Elabena aʋatsokristowo kple aʋatsonyagblɔɖilawo atsi tsitre, eye woawɔ dzesiwo kple nukunuwo be, ne anya wɔ la, woakplɔ ame tiatiawo atrae. 23 Eya ta minɔ ŋudzɔ; mena toklã mi tso nya sia nya ŋu. 24 “Gake le ŋkeke mawo me, ne xaxa ma va vɔ la, ɣe ado viviti, eye ɣleti mana eƒe kekeli o, 25 eye ɣletiviwo anɔ gegem tso dziƒo, eye woaʋuʋu ŋusẽ siwo le dziƒowo. 26 Eye ekema woakpɔ Amegbetɔvi la le alilikpowo me gbɔna kple ŋusẽ gã kpakple ŋutikɔkɔe. 27 Ekema adɔ mawudɔlawo ɖa, eye aƒo eƒe ame tiatiawo nu ƒu tso ya eneawo dzi, tso anyigba ƒe seƒe ke va se ɖe dziƒo ƒe seƒe ke. 28 “Azɔ misrɔ̃ nu tso gboti ƒe kpɔɖeŋu sia me: Ne eƒe alɔ fẽa tsi, eye wònya to aŋgbawo ko la, mienyana be dzomeŋɔli gogo. 29 Nenema kee miawo hã, ne miekpɔ nu siawo le dzɔdzɔm la, minyae be egogo, le ʋɔtruawo nu. 30 Vavã mele egblɔm na mi be, dzidzime sia nu mele yiyi ge akpɔ o, va se ɖe esime nu siawo katã nadzɔ. 31 Dziƒo kple anyigba nu ava yi, gake nye nyawo ya nu mayi o. 32 “Le ŋkeke ma alo gaƒoƒo la ŋuti la, ame aɖeke menyae o, mawudɔla siwo le dziƒo la menyae o, eye Vi la hã menyae o, negbe Fofo la ko. 33 Minɔ mia ɖokui dzi kpɔm nyuie, minɔ ŋudzɔ, elabena mienya ɣekaɣie nye ɣeyiɣi ɖoɖi la o. 34 Ele abe ŋutsu aɖe si le mɔ zɔm yina duta, eye wògblẽ eƒe aƒea ɖi na eƒe kluviwo hena ŋusẽ wo ɖe edzi la ene; ede dɔ asi na wo dometɔ ɖe sia ɖe, eye wòde se na agbonudzɔla la be wòanɔ ŋudzɔ. 35 Eya ta minɔ ŋudzɔ, elabena mienya ɣekaɣi aƒetɔa le vava ge o, eɖanye fiẽ alo zãtiƒe alo koklo ƒe atɔkuɣi alo ŋdikanya o;* 36 be ne eva ɖo le vo me la, wòagakpɔ mi le alɔ̃ me o. 37 Gake nu si gblɔm mele na mi la, amewo katãe mele egblɔm na be: Minɔ ŋudzɔ.”\n^ “Fiẽ.” Esiae nye Helatɔwo kple Romatɔwo ƒe ŋudzɔɣi gbãtɔ le ale si woma zãe nu, tso ɣeɖoto va se ɖe zã ga 9 lɔƒo. “Zãtiƒe.” Esiae nye Helatɔwo kple Romatɔwo ƒe zã ŋudzɔɣi evelia, tso zã ga 9 lɔƒo va se ɖe zã ga 12. “Koklo ƒe atɔkuɣi.” Helatɔwo kple Romatɔwo ƒe zã ŋudzɔɣi etɔ̃lia, tso zã ga 12 va se ɖe fɔŋli ga 3 lɔƒo. “Ŋdikanya.” Helatɔwo kple Romatɔwo ƒe zã ŋudzɔɣi enelia, tso fɔŋli ga 3 lɔƒo va se ɖe esime agu dze.


Marko 2 | Biblia Le Internet Dzi | Xexe Yeye Gɔmeɖeɖe\nYesu da dɔ na lãmetututɔ aɖe (1-12)\nYesu yɔ Lewi (13-17)\nWobia nyae le nutsitsidɔ ŋu (18-22)\nYesu, ‘Sabat ƒe Aƒetɔ’ (23-28)\n2 Le ŋkeke aɖewo megbe la, Yesu gayi Kapernaum, eye amewo se be ele aƒe me.+ 2 Eye ame geɖewo va ƒo ƒu ale gbegbe be teƒe aɖeke megali o, mɔ mele ʋɔtrua nu teti hã o, eye wòde asi nya nyui la gbɔgblɔ me na wo.+ 3 Eye ŋutsu ene kɔ lãmetututɔ aɖe gbɔna egbɔ.+ 4 Ke womete ŋu kɔe va ɖo Yesu gbɔ o le ameha la ta, eya ta wofo xɔ si me Yesu le la tame, eye esi woŋɔe vɔ la, woɖiɖi aba si dzi lãmetututɔa mlɔ la ɖe anyi. 5 Esi Yesu kpɔ woƒe xɔse+ la, egblɔ na lãmetututɔa be: “Vinye, wotsɔ wò nu vɔ̃wo ke wò.”+ 6 Ke agbalẽfialawo dometɔ aɖewo nɔ anyi ɖe afi ma, eye wole susum le woƒe dzi me be:+ 7 “Nu ka tae ame sia le nu ƒom ale? Ele busunya gblɔm. Ame kae ate ŋu atsɔ nu vɔ̃wo ake, ne menye Mawu ɖeka ko oa?”+ 8 Ke Yesu dze sii enumake be wole susum le wo ɖokuiwo me alea, eya ta ebia wo be: “Nu ka tae miele nu siawo susum le miaƒe dzi me?+ 9 Kae bɔbɔ wu, be woagblɔ na lãmetututɔ la be, ‘Wotsɔ wò nu vɔ̃wo ke’ loo, alo be woagblɔ be, ‘Tso nàtsɔ wò aba, eye nàzɔ’? 10 Ke be miadze sii be ŋusẽ le Amegbetɔvi+ la si be wòatsɔ nu vɔ̃wo ake le anyigba dzi la, . . .”+ egblɔ na lãmetututɔa be: 11 “Mele egblɔm na wò be: Tso nàtsɔ wò aba eye nàyi aƒewò me.” 12 Ale wòtso, eye wòtsɔ eƒe aba enumake hezɔ do go le wo katã ŋkume. Ale wo katã ƒe nu ku, eye wokafu Mawu gblɔ be: “Míekpɔ nu sia tɔgbi kpɔ o.”+ 13 Egado go yi ƒuta, eye ameha la katã va egbɔ, eye wòte nufiafia wo. 14 Esi wòva yina la, ekpɔ Lewi, Alfeo vi, wòbɔbɔ nɔ adzɔxɔƒe, eye wògblɔ nɛ be: “Dze yonyeme.” Eye wòtso dze eyome.+ 15 Emegbe esime Yesu kple eƒe nusrɔ̃lawo le nuɖukplɔ̃ ŋu le Lewi ƒe me la, adzɔxɔlawo kple nu vɔ̃ wɔla gbogbo aɖewo va nɔ kplɔ̃a ŋu kpli wo, elabena wo dometɔ geɖe dze eyome.+ 16 Ke esi Farisitɔwo dometɔ siwo nye agbalẽfialawo kpɔ be ele nu ɖum kple nu vɔ̃ wɔlawo kpakple adzɔxɔlawo la, wobia eƒe nusrɔ̃lawo be: “Adzɔxɔlawo kple nu vɔ̃ wɔlawo hãe wòɖua nu kplia?” 17 Esi Yesu see la, egblɔ na wo be: “Ame siwo le lãmesẽ me la mehiã gbedala o, negbe ame siwo le dɔ lém ko. Menye ame dzɔdzɔewo yɔ gee meva o, ke boŋ nu vɔ̃ wɔlawoe.”+ 18 Yohanes ƒe nusrɔ̃lawo kple Farisitɔwo tsia nu dɔna. Eya ta wova biae be: “Nu ka tae Yohanes ƒe nusrɔ̃lawo kple Farisitɔwo ƒe nusrɔ̃lawo tsia nu dɔna, evɔ wò nusrɔ̃lawo ya metsia nu dɔna o?”+ 19 Yesu ɖo eŋu na wo be: “Ðe ŋugbetɔsrɔ̃+ la xɔlɔ̃wo atsi nu adɔ esime ŋugbetɔsrɔ̃ la le wo gbɔa? Zi ale si ŋugbetɔsrɔ̃ la le wo gbɔ la, mehiã be woatsi nu adɔ o. 20 Ke ŋkekewo li gbɔna, esime woakplɔ ŋugbetɔsrɔ̃ la adzoe le wo gbɔ,+ ekema woatsi nu adɔ le ŋkeke ma dzi. 21 Ame aɖeke metsɔa avɔ yeye ƒe nuɖeɖi kaa awudziwui xoxo o. Ne ewɔe nenema la, avɔ yeyea aho ɖa le xoxoa ŋu, eye vuvua alolo wu tsãtɔ.+ 22 Eye ame aɖeke mekɔa wain yeye ɖe lãgbalẽgolo xoxowo me o. Ne ewɔe nenema la, ekema wain la awó lãgbalẽgoloawo, eye wain la kple lãgbalẽgoloawo siaa dome agblẽ. Ke boŋ wokɔa wain yeye ɖe lãgbalẽgolo yeyewo me.” 23 Le Sabat aɖe dzi la, Yesu zɔ to lugblewo me va yina, eye esi wole yiyim la, eƒe nusrɔ̃lawo de asi luawo ŋeŋe me.+ 24 Eya ta Farisitɔwo biae be: “Kpɔ ɖa, nu ka tae wole nu si mele se nu o la wɔm le Sabat dzi?” 25 Ke eɖo eŋu na wo be: “Ðe miexlẽ nu si David wɔ esime nuɖuɖu hiãe, eye dɔ wu eya kple eŋutimewo la kpɔ oa?+ 26 Ale si David ge ɖe Mawu ƒe aƒe la me eye wòɖu ŋkumeɖobolo siwo ŋu se meɖe mɔ ɖo na ame aɖeke be wòaɖu o, negbe nunɔlawo ko,+ eye wòna ɖe eŋutimewo hã abe ale si woŋlɔe ɖe nunɔlawo ƒe tatɔ Abiatar+ ŋuti nuŋlɔɖia me ene oa?” 27 Eye wògagblɔ na wo be: “Amegbetɔ tae woɖo Sabat la anyi ɖo,+ ke menye Sabat tae wowɔ amegbetɔ ɖo o. 28 Eya ta Amegbetɔvi la nye Sabat la gɔ̃ hã ƒe Aƒetɔ.”+


Adam Kple Xawa Meɖo To Mawu O | Biblia Me Nusɔsrɔ̃wo Na Ðeviwo\nGbe ɖeka esi Xawa ɖeɖe le abɔa me la, da aɖe va ƒo nu nɛ. Da la biae be: ‘Nyateƒee wònye be Mawu gblɔ be migaɖu atiawo katã ƒe tsetse aɖeke oa?’ Xawa ɖo eŋu nɛ be: ‘Míate ŋu aɖu atiawo katã ƒe tsetse faa negbe ɖeka ko. Ne míeɖu ati ma ƒe tsetse la míaku.’ Da la gblɔ nɛ be: ‘Miaku o. Ke boŋ ne mieɖui la, mianɔ abe Mawu ene.’ Nyateƒeea? Ao, alakpae! Gake Xawa xɔ nya ma dzi se. Esi Xawa nɔ atikutsetsea kpɔm la, edzroe. Eɖu atikutsetsea eye wòna ɖe Adam hã wòɖu. Adam nya be ne yewomeɖo to Mawu o la, yewoaku. Gake eɖu atikutsetsea.\nGbemagbe ke la, Yehowa ƒo nu na Adam kple Xawa. Ebia wo be nu ka tae womeɖo to ye o hã. Xawa gblɔ be da lae na, eye Adam hã be Xawae na. Esi Adam kple Xawa meɖo to Yehowa o ta la, enya wo le abɔa me. Esi medi be woagatrɔ ava abɔa me o ta la, ena mawudɔlawo kple yi aɖe si nɔ bibim la va nɔ abɔa ƒe mɔ nu.\nYehowa gblɔ be yeahe to na ame si ble Xawa la hã. Menye da la ŋutɔe ƒo nu na Xawa o. Yehowa mewɔ dawo be woaƒo nu o. Mawudɔla vɔ̃ɖi aɖee na da la ƒo nu. Ewɔ esia tsɔ ble Xawa. Mawudɔla ma ŋkɔe nye Satana Abosam. Eteƒe madidi o Yehowa atsrɔ̃ Satana ale be magate ŋu able amewo be woawɔ nu gbegblẽwo azɔ o.\n‘Amewulae Abosam nye tso gɔmedzedzea me ke, eye meli ke ɖe nyateƒe la me o, elabena nyateƒe mele eme o.’—Yohanes 8:44, etenuŋɔŋlɔ\nNyabiasewo: Nu ka tae Xawa ɖu atikutsetsea? Nu kae dzɔ ɖe Adam kple Xawa dzi esi womeɖo to Yehowa o? Ame kae nye Satana Abosam?\n1 Mose 3:1-24; Yohanes 8:44; 1 Yohanes 3:8; Nyaɖeɖefia 12:9\nAdam Kple Xawa Va Zu Ðokuitɔdilawo\nNu kae do tso woƒe nyametsotso gbegblẽa me?


Yehowa Nye Nuteƒewɔwɔ Kple Lɔlɔ̃ Ƒe Mawu | Te Ðe Yehowa Ŋu\n1, 2. Nukata woate ŋu agblɔ be nuteƒemawɔmawɔ teƒe kpɔkpɔ menye nu yeye na Fia Dawid o?\nNUTEƑEMAWƆMAWƆ teƒe kpɔkpɔ menye nu yeye na Fia Dawid o. Ɣeaɖeɣi eƒe dziɖuɖu va ɖo nɔnɔme sesẽ aɖe me esi woɖo tame vɔ̃ ɖe eŋu, eye eya ŋutɔ ƒe dukɔmeviwoe ɖo nugbe ɖe eŋu. Esi gavɔ̃ɖi wu la, Dawid ŋutɔ ƒe ame siwo wònɔ mɔ kpɔm be woanɔ ye ŋu kplikplikpli la dometɔ aɖewoe va gbugbɔ le eyome. Bu Dawid srɔ̃ gbãtɔ Mixal ŋu kpɔ. Le gɔmedzedzea la, enye amesi “lɔ̃ Dawid ƒe nya,” ɖikeke mele eme o be ekpe asi ɖe eŋu le eƒe fiadɔwo wɔwɔ me. Gake emegbe la, eva nɔ ‘fewu ɖum le eŋu le eƒe dzi me,’ eye wòbu Dawid ‘abe yakame aɖe ene’ gɔ̃ hã.—Samuel I, 18:20; Samuel II, 6:16, 20.\n2 Ame bubu hã enye Dawid ŋutɔ ƒe aɖaŋuɖola, Axitofel. Wobua eƒe aɖaŋuɖoɖo abe Yehowa ŋutɔ gbɔe eƒe nyawo tso tẽ ene. (Samuel II, 16:23) Gake le ɣeyiɣi aɖe megbe la, amesia si ŋu woɖoa ŋu ɖo eye woka ɖe edzi vevie la va gbugbɔ le eyome, eye wòva wɔ ɖeka kple aglãdzela siwo ho ɖe Dawid ŋu. Eye amekae le megbe na nugbeɖoɖo sia? Dawid ŋutɔ ƒe vi Absalom ye! Nugbeɖola nugãdila sia “fi Israel-ŋutsuwo ƒe dzi,” eye wòɖo eɖokui fia si le zikpui ʋlim kplii. Absalom ƒe aglãdzedzea va kpɔ ŋusẽ ale gbegbe be eva hiã be Fia Dawid nasi aɖe eƒe agbe.—Samuel II, 15:1-6, 12-17.\n3. Kakaɖedzi kae nɔ Dawid si?\n3 Ðe ame aɖeke meli si yi edzi wɔ nuteƒe na Dawid oa? Le Dawid ƒe xaxawo katã me la, enyae nyuie be nuteƒewɔla aɖe li. Amekae? Menye ame bubu aɖeke tsɔ wu Yehowa Mawu o. Dawid gblɔ le Yehowa ŋu be: “Àwɔ nuteƒe na amesi nye nuteƒewɔla.” (Samuel II, 22:26, NW) Nukae nye nuteƒewɔwɔ, eye aleke Yehowa ɖo nɔnɔme sia ƒe kpɔɖeŋu nyuitɔ kekeake ɖii?\nNukae Nye Nuteƒewɔwɔ?\n4, 5. (a) Nukae nye “nuteƒewɔwɔ”? (b) Aleke nuteƒewɔwɔ to vovo na nyateƒetɔnyenyee?\n4 Alesi wozã nya “nuteƒewɔwɔ” le Hebri Ŋɔŋlɔawo me la fia dɔmenyonyo ƒe kukuɖeameŋu lɔlɔ̃tɔe si me womana ta le o vaseɖe esime taɖodzinu si le eŋu la va eme. Esia de ŋgɔ wu anukwareɖiɖi alo nyateƒetɔnyenye ko. Nya lae nye be ame aɖe ate ŋu ato nyateƒe le esi wobiae tso esi ta ko. Gake lɔlɔ̃ dzi koŋue nuteƒewɔwɔ ya nɔ te ɖo. * Azɔ hã woate ŋu azã nya “nyateƒetɔ” ɖe nusiwo me agbe mele o ŋu. Le kpɔɖeŋu me, hakpala la yɔ dzinu be enye ‘ɖasefo nyateƒetɔ si le dziŋgɔli me,’ le esi wòdona edziedzi le zã me ta. (Psalmo 89:38) Gake womate ŋu agblɔ le dzinu ŋu be enye nuteƒewɔla o. Nukatae? Elabena nuteƒewɔwɔ nye lɔlɔ̃ ɖeɖe fia—enye nɔnɔme si nusiwo me agbe mele o mate ŋu aɖe afia o.\nWoyɔ dzinu be ɖasefo nyateƒetɔ, gake nuwɔwɔ nyanu siwo me agbe le koe ate ŋu aɖe Yehowa ƒe nuteƒewɔwɔ afia ŋutɔŋutɔ\n5 Le Ŋɔŋlɔawo me gɔmesese nu la, nuteƒewɔwɔ ɖeɖe fia nye nusi me xɔlɔ̃wɔwɔ le. Be woawɔ nuteƒe ŋutɔ fia be ƒomedodo aɖe le amesi le nuteƒea wɔm na ame kple amesi wòle ewɔm na dome. Nuteƒewɔwɔ sia tɔgbe menye nusi trɔna o. Mele abe ƒutsotsoe si yaƒoƒo ƒe tɔtrɔ vovovowo nyamana ene o. Ke boŋ nuteƒewɔwɔ, alo nuteƒewɔwɔ ƒe lɔlɔ̃, lia ke sesĩe eye wòte ŋu nɔa te ɖe kplamatsedonu sesẽtɔ kekeake nu.\n6. (a) Mɔ kawo nue nuteƒewɔwɔ mebɔ ɖe amegbetɔwo dome o le, eye aleke woɖe esia gblɔ le Biblia mee? (b) Mɔ kae nye nyuitɔ si dzi míato asrɔ̃ nu tso nusi nuteƒewɔwɔ fia ŋu, eye nukatae?\n6 Míalɔ̃ ɖe edzi be nuteƒewɔwɔ sia ƒomevi mebɔ egbea o. Zi geɖe la, zɔhɛ kplikplikpliwoe ‘kplɔa ame dea aʋli me.’ Míesea srɔ̃tɔ siwo dzo le wo srɔ̃wo gbɔ alo megatsɔ ɖeke le eme na wo srɔ̃wo o ŋu nya zi geɖe. (Lododowo 18:24; Maleaxi 2:14-16) Nuteƒemawɔmawɔ nuwɔnawo va bɔ egbea ale gbegbe be anɔ eme be míegblɔa nya siwo sɔ kple nyagblɔɖila Mixa tɔ, be: “Nuteƒewɔlawo nu yi le anyigba dzi.” (Mixa 7:2) Togbɔ be amegbetɔwo mete ŋu vea ame nu lɔlɔ̃tɔe zi geɖe o hã la, Yehowa ya ƒe nuteƒewɔwɔ ɖe dzesi ale gbegbe. Le nyateƒe me la, mɔ nyuitɔ si dzi míato asrɔ̃ nusi nuteƒewɔwɔ fia enye be míadzro alesi Yehowa ɖea eƒe lɔlɔ̃ ƒe akpa vevi sia fianae la me.\nYehowa ƒe Nuteƒewɔwɔ si Ðeke Mesɔ Kplii O\n7, 8. Nukata woate ŋu agblɔ be Yehowa ɖeka hɔ̃ koe nye nuteƒewɔla?\n7 Biblia gblɔ tso Yehowa ŋu be: “Wò ɖeka hɔ̃ koe nye nuteƒewɔla.” (Nyaɖeɖefia 15:4, NW) Nukata wònye eya koe? Ðe amegbetɔwo kple mawudɔlawo siaa mewɔ nuteƒe ɣeaɖewoɣi wòɖe dzesi ŋutɔ oa? (Hiob 1:1; Nyaɖeɖefia 4:8) Ke Yesu Kristo hã ɖe? Ðe menye eyae nye “nuteƒewɔla” gãtɔ na Mawu oa? (Psalmo 16:10, NW) Ekema aleke woate ŋu agblɔ be Yehowa ɖeka hɔ̃ koe nye nuteƒewɔla?\n8 Gbã la, ɖo ŋku edzi be nuteƒewɔwɔ nye lɔlɔ̃ ɖeɖe fia ƒe akpa aɖe. Esi ‘Mawu enye lɔlɔ̃’—nɔnɔme siae nye eƒe amenyenye bliboa—ta la, amekae agate ŋu aɖe nuteƒewɔwɔ afia bliboe wu Yehowa? (Yohanes I, 4:8) Nyateƒee, mawudɔlawo kple amegbetɔwo ate ŋu aɖe Mawu ƒe nɔnɔmewo afia ya, gake Yehowa ɖeka koe nye nuteƒewɔla deblibo le go sia go me ƒe kpɔɖeŋu gãtɔ kekeake. Esi eyae nye “Amesi Li tso Blema Ʋĩ Ke” ta la, eyi edzi ɖe amenuveve si me lɔlɔ̃ le fia ɣeyiɣi didi wu nuwɔwɔ bubu ɖesiaɖe si le dziƒo loo alo anyigba dzi. (Daniel 7:9, NW) Eyata nuteƒewɔwɔ nye nɔnɔme si yɔ Yehowa me fũ. Eɖea nɔnɔme sia fiana le mɔ si nu nuwɔwɔ bubu aɖeke mate ŋu agogoe le kura o nu. Bu eƒe kpɔɖeŋu aɖewo ŋu kpɔ.\n9. Aleke Yehowa nye ‘nuteƒewɔla le eƒe dɔwo katã mee’?\n9 Yehowa nye “nuteƒewɔla le eƒe dɔwo katã me.” (Psalmo 145:17, NW) Le mɔ ka nu? Míakpɔ esia ƒe ŋuɖoɖo le Psalmo 136 lia me. Woyɔ Yehowa ƒe ɖeɖedɔ aɖewo le teƒe ma, siwo dome Israel-viwo ƒe ɖeɖekpɔkpɔ nukutɔe le Ƒudzĩa me hã le. Eɖe dzesi be wotsɔ nyagbɔgblɔ aɖe wu kpukpuiawo dometɔ ɖesiaɖe nu, be: “Elabena eƒe amenuveve [alo, nuteƒewɔwɔ] li tegbee.” Míetsɔ psalmo sia de Biabiawo Hena Ŋugbledede me le axa 289. Ne èle kpukpui mawo xlẽm la, àkpɔe be mɔ vovovo siwo dzi Yehowa ve eƒe amewo nu lɔlɔ̃tɔe le la awɔ dɔ ɖe dziwò godoo. Ẽ, Yehowa vea esubɔla wɔnuteƒewo nu le alesi wòsea woƒe gbedodoɖa heɖoa wo ŋu le ɣeyiɣi si sɔ me la me. (Psalmo 34:7) Yehowa ƒe nuteƒewɔwɔ ƒe lɔlɔ̃ si le eme na esubɔlawo nu metsina o zi alesi woawo hã yi edzi lé nuteƒewɔwɔ me ɖe asi nɛ ko.\n10. Aleke Yehowa wɔa nuteƒe na esubɔlawo le eƒe dzidzenuwo mee?\n10 Hekpe ɖe eŋu la, Yehowa wɔa nuteƒe na esubɔlawo le alesi wòléa eƒe dzidzenuwo me ɖe asi nyateƒetɔe me. Yehowa ƒe susu le nyui kple vɔ̃ ŋu metrɔna abe alesi wòle le ame aɖewo siwo nɔa te ɖe woƒe seselelãme kple nukpɔsusu dzi trɔa woƒe nuŋububu ɣesiaɣi la ene o. Le ƒe akpewo katã me la, alesi wòbua nuwo abe gbɔgbɔyɔyɔ, trɔ̃subɔsubɔ, kple amewuwu ene la metrɔ o. Egblɔ to eƒe nyagblɔɖila Yesaya dzi be: “Ame ma ke manye, vaseɖe esime miaku amegã.” (Yesaya 46:4) Eyata kakaɖedzi ate ŋu anɔ mía si be ne míezɔ ɖe Mawu ƒe Nya la ƒe mɔfiame siwo me kɔ ku ɖe agbenyuinɔnɔ ŋu dzi la, viɖe geɖe ye wòahe vɛ na mí.—Yesaya 48:17-19.\n11. Gblɔ kpɔɖeŋu aɖewo siwo fia be Yehowa naa eƒe ŋugbedodowo vaa eme pɛpɛpɛ.\n11 Yehowa gawɔa nuteƒe le eƒe ŋugbedodowo dzi wɔwɔ anukwaretɔe me. Ne egblɔ nane ɖi la, evaa eme pɛpɛpɛ. Le esia ta Yehowa gblɔ be: “Nye nya, si do tso nye nu me la . . . magbugbɔ va gbɔnye ƒuƒlu o, negbe ɖeko wòawɔ nye lɔlɔ̃nu, eye wòawɔ nusi gbe meɖoe ɖo la hafi.” (Yesaya 55:11) Yehowa wɔa nuteƒe na eƒe amewo le eƒe nya dzi wɔwɔ me pɛpɛpɛ nyateƒetɔe. Mena wonɔa mɔ kpɔm na nane vevie evɔ mana wòava eme o. Alesi wòle nyanya nyuie be Yehowa medoa kpo nu le esia me o tae esubɔla Yosua te ŋu gblɔ ɖo be: “Nya aɖeke meto le nya nyui, siwo katã Yehowa gblɔ na Israel ƒe aƒe la me o, wo katã va eme pɛpɛpɛ.” (Yosua 21:45) Eyata míate ŋu aka ɖe edzi be míaƒe mɔkpɔkpɔwo magbe emevava na mí gbeɖe le esi wòanye Yehowa gbɔe wòatso be mete ŋu wɔ eƒe ŋugbedodowo dzi o ta o.—Yesaya 49:23; Romatɔwo 5:5.\n12, 13. Mɔ kawo nue Yehowa ƒe amenuveve “li tegbee” le?\n12 Abe alesi míekpɔe va yi ene la, Biblia gblɔ na mí be Yehowa ƒe “amenuveve” si me lɔlɔ̃ le la li tegbee. (Psalmo 136:1) Le mɔ ka nu? Susu siwo tae dometɔ ɖekae nye be Yehowa tsɔa nuvɔ̃wo kena keŋkeŋ tegbee. Abe alesi míedzro emee le Ta 26 lia me ene la, Yehowa megahea susu yia nuvɔ̃ si wowɔ va yi si wòtsɔ ke xoxo la dzi ake o. Esi wònye nyateƒe be “[amewo] katã wɔ nuvɔ̃, eye Mawu ƒe ŋutikɔkɔe hiã wo” katã ta la, ele be mía dometɔ ɖesiaɖe nada akpe be Yehowa ƒe amenuveve si me lɔlɔ̃ le la li na mí tegbee.—Romatɔwo 3:23.\n13 Gake Yehowa ƒe amenuveve si me lɔlɔ̃ le la li tegbee le susu bubu aɖe hã nu. Eƒe Nya la gblɔ be ame dzɔdzɔe la “ɖi ati, si wodo ɖe tɔʋuwo to, si tsena le etseɣi, eye eƒe aŋgbawo melũa xe o; eye nusianu, si wòwɔna la, ewɔnɛ wua nu nyuie!” (Psalmo 1:3) Bu ati dama si ƒe aŋgbawo melũa xe gbeɖe o ŋu kpɔ! Nenema ke míawo hã ne míena Mawu ƒe Nya la doa dzidzɔ na mí vavã la, míanɔ agbe didi, le tomefafa me, eye nuwo adze edzi na mí. Yehowa ayi edzi adudu eƒe yayra akɔ ɖe esubɔla wɔnuteƒewo dzi tegbee, nuteƒewɔwɔtɔe. Vavãe, le dzɔdzɔenyenye xexe yeye si Yehowa ahe vɛ me la, ameƒomea me tɔ toɖolawo ayi edzi akpɔ eƒe amenuveve si me lɔlɔ̃ le yi ɖe mavɔmavɔ me.—Nyaɖeɖefia 21:3, 4.\nYehowa “Magblẽ Eƒe Nuteƒewɔlawo Ði O”\n14. Aleke Yehowa ɖea ŋudzedzekpɔkpɔ fiana ɖe esubɔlawo ƒe nuteƒewɔwɔ ŋui?\n14 Yehowa ɖe eƒe nuteƒewɔwɔ fia zi geɖe. Esi Yehowa metrɔna ɣeaɖekeɣi o ta la, eƒe nuteƒewɔwɔ na esubɔla anukwareɖilawo nu matsi gbeɖe o. Hakpala la ŋlɔ bena: “Menɔ ɖevime tsã, eye azɔ metsi, ke nyemekpɔ be, wogblẽ ame dzɔdzɔe ɖi, eye viawo ɖo abologbe kpɔ o. Elabena Yehowa lɔ̃a nya dzɔdzɔe, eye megblẽa eƒe [nuteƒewɔlawo, NW] ɖi o.” (Psalmo 37:25, 28) Nyateƒee, Yehowa, si nye Wɔla la, dze na míaƒe tadedeagu. (Nyaɖeɖefia 4:11) Ke hã esi Yehowa nye nuteƒewɔla ta la, edea asixɔxɔ míaƒe nuwɔwɔ anukwaretɔe ŋu.—Maleaxi 3:16, 17.\n15. Ðe alesi Yehowa ƒe nuwɔwɔ ɖe Israel-viwo ŋu ɖe Eƒe nuteƒewɔwɔ fiae la me.\n15 Le Yehowa ƒe amenuveve si me lɔlɔ̃ le ta la, exɔna na eƒe amewo zi geɖe ne woɖo xaxa me. Hakpala la gblɔ na mí be: “Ekpɔa eƒe ame wɔnuteƒewo ƒe luʋɔ ta; eɖea wo tsoa ame vɔ̃ɖiwo si me.” (Psalmo 97:10, NW) Bu alesi wòwɔ nu ɖe Israel-dukɔa ŋui ŋu kpɔ. Esi wòɖe Israel-viwo nukutɔe wotso Ƒudzĩa vɔ la, wogblɔ le ha si wodzi na Yehowa me be: “Le wò amenuveve [alo, “nuteƒewɔwɔ ƒe lɔlɔ̃,” etenuŋɔŋlɔ] me nèkplɔ amesiwo nèɖe la.” (Mose II, 15:13, NW) Ðeɖe si wokpɔ le Ƒudzĩa me la nye nuteƒewɔwɔ ƒe lɔlɔ̃ si Yehowa ɖe fia nyateƒe. Eyata Mose gblɔ na Israel-viwo be: “Menye esi miesɔ gbɔ wu dukɔwo katã ta Yehowa ku ɖe mia ŋu, eye wòtia mi ɖo o, elabena miele ʋɛ le dukɔwo katã dome; ke boŋ esi Yehowa lɔ̃ mi, eye wòwɔ eƒe atam, si wòka na mia fofowo dzi ta Yehowa tsɔ asi sesẽ kplɔ mi tso kluvinyenyeƒe me, eye wòɖe mi tso Farao, Egipte-fia si me.”—Mose V, 7:7, 8.\n16, 17. (a) Aleke Israel-viwo gbe ŋudzedzekpɔkpɔ ɖeɖe fia nukutɔe, ke hã aleke Yehowa ɖe nublanuikpɔkpɔ fia woe? (b) Aleke Israel-vi akpa gãtɔ ɖee fiae be ‘ɖɔɖɔɖowɔwɔ aɖeke meganɔ yewoƒe nuwɔna ŋu o,’ eye nuxlɔ̃ame kpɔɖeŋu kae esia nye na mí?\n16 Nyateƒee wònye be abe dukɔ ene la, Israel gbe ŋudzedzekpɔkpɔ ɖe Yehowa ƒe amenuveve si wòɖe fia wo lɔlɔ̃tɔe la ŋu, elabena le woƒe ɖeɖekpɔkpɔ megbe la, “woyi dzi gawɔ nuvɔ̃ ɖe [Yehowa ŋu], eye wodze aglã ɖe dziƒoʋĩtɔ la ŋu.” (Psalmo 78:17) Le ƒe alafa geɖe siwo kplɔe ɖo me la, woyi edzi dze aglã zi geɖe, wogbugbɔ le Yehowa yome va de ta agu na alakpamawuwo eye woƒo wo ɖokui ɖe trɔ̃subɔsubɔ si he gbɔɖiɖi va wo dzii me. Ke hã Yehowa metu eƒe nu si wòbla kpli wo o. Yehowa to nyagblɔɖila Yeremya dzi ɖe kuku boŋ na eƒe amewo be: “Israel dzeaglã, . . . gatrɔ, nyemaɖo adã ɖe mia ŋu o, elabena [nuteƒewɔla] menye.” (Yeremya 3:12) Gake abe alesi míede dzesii le Ta 25 lia me ene la, nya siawo meʋã dzi na Israel-vi akpa gãtɔ o. Nyateƒee, “woɖe alɔme le Mawu ƒe ame dɔdɔawo ŋu, wodo vlo eƒe nyawo, eye woɖu fewu le eƒe nyagblɔɖilawo ŋu.” Nukae va do tso eme? Mlɔeba la, “Yehowa do dɔmedzoe ɖe eƒe dukɔ ŋu ɖe dzi, eye womete ŋu lé enu o.”—Kronika II, 36:15, 16.\n17 Nukae míesrɔ̃ tso nusia me? Eyae nye be Yehowa ƒe nuteƒewɔwɔ mefia be etsɔa nusianu ko alo be woate ŋu aflui o. Nyateƒee wònye be Yehowa ƒe “amenuveve . . . sɔ gbɔ,” eye wòdzɔa dzi nɛ be yeakpɔ nublanui ne nane li si dzi wòanɔ te ɖo akpɔe ya. Gake nukae dzɔna ne nuvɔ̃wɔla aɖe va nye ame vɔ̃ɖi si gbe tɔtrɔ wɔwɔ kura? Le nɔnɔme mawo me la, Yehowa léa eya ŋutɔ ƒe dzidzenu dzɔdzɔewo me ɖe asi drɔ̃a toheʋɔnu amea. Abe alesi wògblɔe na Mose ene la, Yehowa “megbea tohehe o.”—Mose II, 34:6, 7.\n18, 19. (a) Aleke Yehowa ƒe tohehe na ame vɔ̃ɖiwo la ŋutɔ hã nye eƒe nuteƒewɔwɔe? (b) Mɔ ka nue Yehowa awɔ nuteƒe na esubɔla siwo yome woti vaseɖe ku me ke le?\n18 Mawu ƒe tohehe si vaa ame vɔ̃ɖiwo dzi la ŋutɔ hã nye eƒe nuteƒewɔwɔ. Le mɔ ka nu? Míekpɔ esia ƒe kpeɖodzi le Nyaɖeɖefia ƒe agbalẽa me le se si Yehowa de na mawudɔla adreawo me, be: “Miheyi, ne miatrɔ Mawu ƒe dɔmedzoekpluawo akɔ ɖe anyigba dzi.” Esi mawudɔla etɔ̃lia trɔ eƒe kplua “kɔ ɖe tɔsisiwo kple tsi dzidziwo me” la, wotrɔ zu ʋu. Eye mawudɔla la gblɔ na Yehowa bena: “Wò amesi li, eye nènɔ anyi, [wò Nuteƒewɔla la, “NW”] wòe nye dzɔdzɔetɔ, le esi nèdrɔ̃a ʋɔnu ale la ŋuti; elabena wotrɔ ame kɔkɔewo kple nyagblɔɖilawo ƒe ʋu kɔ ɖe anyi, eye nètsɔ ʋu na wo, bena woano, eye wòdze wo nenema.”—Nyaɖeɖefia 16:1-6.\nYehowa aɖo ŋku amesiwo wɔ nuteƒe nɛ vaseɖe ku me ke gɔ̃ hã dzi afɔ wo ɖe tsitre nuteƒewɔwɔtɔe\n19 De dzesii be le ʋɔnudrɔ̃gbedasi mawo gbɔgblɔ me la, mawudɔla la yɔ Yehowa be enye “Nuteƒewɔla.” Nukatae? Elabena to ame vɔ̃ɖiwo tsɔtsrɔ̃ me la, Yehowa le nuteƒe wɔm na esubɔlawo, amesiwo dometɔ geɖe yome woti vaseɖe ku me ke. Nuteƒewɔwɔtɔe la, amesiawo kpɔtɔ le agbe ŋutɔŋutɔ le Yehowa ƒe susu me. Ele edzrom vevie be yeakpɔ nuteƒewɔla siawo siwo ku la ake, eye Biblia ɖo kpe edzi be eƒe tameɖoɖo enye be yeaɖo eteƒe na wo to wo fɔfɔ ɖe tsitre me. (Hiob 14:14, 15) Yehowa meŋlɔa esubɔla wɔnuteƒewo be le esi woku ta ko o. Ke boŋ “wo katã wole agbe nɛ.” (Luka 20:37, 38) Yehowa ƒe tameɖoɖo be yeagagbɔ agbe amesiwo le yeƒe susu me la nye eƒe nuteƒewɔwɔ ƒe kpeɖodzi sẽŋu aɖe.\nNazitɔwo wu Bernard Luimes (etame) kple Wolfgang Kusserow (titina)\nDunyaheha aɖe me tɔwo ƒe ƒuƒoƒo aɖe tɔ akplɔ Moses Nyamussua wòku\nYehowa ƒe Nuteƒewɔwɔ ƒe Lɔlɔ̃ Ʋua Mɔ na Ðeɖekpɔkpɔ\n20. Amekawoe nye “nublanuikpɔkpɔ ƒe ze” la, eye aleke Yehowa wɔ nuteƒe na woe?\n20 Le ŋutinyawo katã me la, Yehowa wɔ nuteƒe na amegbetɔ wɔnuteƒewo wòɖe dzesi ale gbegbe. Le nyateƒe me la, Yehowa yi edzi “lé dziku ƒe ze, siwo wodzra ɖo ɖi hena gbegblẽ la, ɖe asi” ƒe akpe geɖe enye sia. Nukatae? “Bene yeana woanya eƒe ŋutikɔkɔe ƒe agbɔsɔsɔ hã ɖe nublanuikpɔkpɔ ƒe ze, siwo wodzra ɖo ɖi hena ŋutikɔkɔe la ŋu.” (Romatɔwo 9:22, 23) “Nublanuikpɔkpɔ ƒe ze” siawoe nye amesiwo si nɔnɔme si dze le, siwo wotsɔ gbɔgbɔ kɔkɔe si ami na be woanye Kristo ƒe hatidziɖulawo le eƒe Fiaɖuƒea me. (Mateo 19:28) Alesi Yehowa ʋu ɖeɖekpɔkpɔ ƒe mɔ ɖi na nublanuikpɔkpɔ ƒe ze siawo la ɖee fia be ewɔ nuteƒe na Abraham, amesi wòdo ŋugbe sia na le nubabla me be: “Anyigba dzi dukɔwo katã ayra wo ɖokui to wò dzidzimevi dzi, elabena èɖo to nye gbe.”—Mose I, 22:18, NW.\nEsi Yehowa nye nuteƒewɔla ta la, etsɔme mɔkpɔkpɔ vavã aɖe le esubɔlawo wɔnuteƒewo katã si.\n21. (a) Aleke Yehowa wɔa nuteƒe na “ameha gã” la me tɔ siwo le mɔ kpɔm be yewoatso “xaxa gã” lae? (b) Nukae Yehowa ƒe nuteƒewɔwɔ ʋã wò be nàwɔ?\n21 Yehowa wɔa nuteƒe alea na “ameha gã” la me tɔwo hã, amesiwo ƒe mɔkpɔkpɔ enye be yewoatso “xaxa gã” la ahanɔ agbe tegbee le paradisonyigba dzi. (Nyaɖeɖefia 7:9, 10, 14) Togbɔ be Yehowa subɔlawo nye ame madeblibowo hã la, ena mɔnukpɔkpɔ wo nuteƒewɔwɔtɔe be woanɔ agbe tegbee le paradisonyigba dzi. To mɔ ka dzi? To tafevɔsa la dzi—si nye Yehowa ƒe nuteƒewɔwɔ ɖeɖe fia gãtɔ kekeake. (Yohanes 3:16; Romatɔwo 5:8) Yehowa ƒe nuteƒewɔwɔ hea amesiwo ɖee fia le woƒe dzi me be dzɔdzɔenyenye ƒe dɔ le yewo wum la ɖe eyama ŋu. (Yeremya 31:3) Ðe nèsee le ɖokuiwò me be nuteƒewɔwɔ deto si Yehowa ɖe fia eye wòayi edzi aɖee afia la na nète ɖe eŋu kplikplikpli wua? Esi wònye míaƒe didi be míate ɖe Mawu ŋu ta la, neva eme be míawɔ nu alesi dze ɖe eƒe lɔlɔ̃ si wòɖe fia mí la nu, to alesi míado ŋusẽ míaƒe tameɖoɖo kplikpaa be míasubɔe nuteƒewɔwɔtɔe me.\n^ mm. 4 Enyo be míade dzesii be nya si gɔme woɖe le Samuel II, 22:26 be “nuteƒewɔwɔ” la ke gɔme wogaɖe le teƒe bubuwo be “amenuveve” alo “nuteƒewɔwɔ ƒe lɔlɔ̃.”\nSamuel I, 24:2-23 Le Dawid ƒe nuwɔwɔ ɖe Fia Saul ŋu me la, aleke wòɖe nuteƒewɔwɔ ƒomevi si ŋu Yehowa dea asixɔxɔe la fiae?\nEster 3:7-9; 4:6-14 Aleke Ester ɖe Mawu ƒe nuteƒewɔwɔ tɔgbe fia eƒe amewoe togbɔ be esia ade eƒe agbe afɔku me gɔ̃ hã?\nPsalmo 136:1-26 Nukae psalmo sia fia mí ku ɖe Yehowa ƒe amenuveve, alo nuteƒewɔwɔ ƒe lɔlɔ̃, ŋu?\nObadya 1-4, 10-16 Aleke Yehowa ƒe nuteƒewɔwɔ na eƒe amewo ʋãe be wòhe to na Edomtɔwo ɖe woƒe nuteƒemawɔmawɔ tae?\nNu kae wòfia be woanye ame si ŋu wotena ɖo bɔbɔe kple ameŋkumemakpɔla? Yehowa Mawu ƒe kpɔɖeŋu me dzodzro akpe ɖe mía ŋu míatu nɔnɔme siawo ɖo.


GBE BUBU Albanian Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Estonian Eŋlisi Eʋegbe Ga German Hiligaynon Hungarian Igbo Indonesian Italian Japanese Korean Lithuanian Malagasy Malayalam Norwegian Papiamento (Curaçao) Polish Portuguese Romanian Setswana Shona Silozi Slovak Slovenian Sranantongo Swahili Thai Tsonga Turkish Ukrainian Urdu Vietnamese\nNETHERLANDTƆWO ƒe ƒukpo si nye Saba nye afisi adzoblasuwo nɔna hafi va daa adzo le Carib-ƒua dzi tsã. Egbea, ƒukpo sue sia si didi tso Puerto Rico ƒe ɣedzeƒekpa dzi kilometa 240 la nye afisi ame 1,600 siwo dometɔ 5 nye Yehowa Ðasefowo le. Gake subɔla dovevienu siawo le nusi xɔ asi boo wu adzo nuwo la dim. Wole amesiwo ‘dze na agbe mavɔ kpɔkpɔ’ dim vevie.—Dɔwɔwɔwo 13:48.\nMawufiaɖuƒe ŋuti nyanyuia ɖo ƒukpoa dzi zi gbãtɔ le June 22, 1952 dzi, esime Yehowa Ðasefo ƒe meli aɖe si didi meta 18 si woyɔna be Sibia, la va dze ɖe Saba ƒuta. (Mateo 24:14) Dutanyanyuigblɔla Gust Maki kple Stanley Carter lia to zɔ mɔ gɔdɔ̃gɔdɔ̃e aɖe si woyɔna be The Ladder si dzi kpe siwo wu 500 le, siwo dzi woɖoa afɔe hafi yia Saba ƒe fiadu The Bottom me. * Mɔ lɛ ma dzi koe wotona ɖoa ƒukpoa dzi nɔlawo gbɔ tsã hena ƒe alafa geɖe.\nAkɔntabubu gbãtɔ si wona ku ɖe Kristotɔwo ƒe ɖaseɖiɖidɔa ŋu le Saba dze le 1966 Yearbook of Jehovah’s Witnesses (Annuaire des Témoins de Jéhovah) me. Le nyatakaka ma nu la, Ðasefo ɖeka koe nɔ ƒukpoa dzi. Gake emegbe ƒome aɖe si tso Canada zã ƒe geɖe tsɔ ɖe gbeƒã nyanyuiae le afima. Nyitsɔ laa la, Russel kple Kathy, srɔ̃tɔ tsitsi aɖe siwo tso United States la yi Saba va ɖe gbeƒã le afima. Mina míase nya si wogblɔ tso woƒe afima yiyi ŋuti.\nMía kple srɔ̃nye míeɖo yameʋu va dze Ronald, si nye Ðasefo ɖeka kolia si nɔ ƒukpoa dzi tso ƒe 1990-awo me la gbɔ. Ronald va kpe mí le yameʋudzeƒea. Dzi dzɔe ɖe detsiƒonu siwo le aɖaka sue aɖe me si míetsɔ nɛ ŋu, elabena ame aɖeke medea agble dzrana eme nuwo le ƒukpoa dzi o. Míezɔ blewu to mɔ gɔdɔ̃gɔdɔ̃e aɖe si le Scenery-to si nye dzoto tsã ŋu va ɖo etame.\nMíetɔ ɖe Hell’s Gate kɔƒea me, esime Ronald yi vae kpɔ ʋuƒo aɖe si le ablɔ me dzi ɖa be Kwasiɖagbe ƒe nuƒoa ƒe amekpegbalẽvia gale edzi hã. Dzi dzɔ mí be enɔ edzi. Etrɔ va ʋua me eye míeyi toa lialia dzi va ɖo Windwardside, ƒukpoa ƒe kɔƒe gãtɔ, me. Abe alesi ŋkɔa fia le Eŋlisigbe ene la, kɔƒe dzeani sia le ƒukpoa ƒe akpa si ya ƒona le wu, le to si kɔkɔ meta 400 dzi. Esi míeku ʋu yina Ron ƒe aƒeme la, míekpɔ ʋuƒo nyui aɖe si dzi woŋlɔ ɖo be Yehowa Ðasefowo ƒe Fiaɖuƒe Akpata le eƒe aƒea ƒe xɔxɔnu.\nLe ŋdɔnuɖuɣi la, mebia nya ku ɖe nusi míese si ta míeyi afima ɖo ŋu, be: “Aleke nèwɔ va zu Fiaɖuƒegbeƒãɖela le Saba?”\nRon gblɔ be: “Esi wowu Yehowa Ðasefowo ƒe alɔdzedɔwɔƒe tutu nu le Puerto Rico le ƒe 1993 me la, mía kple srɔ̃nye míedi be míakpɔtɔ ayi dɔwɔwɔ dzi le duta. Do ŋgɔ la, mía kple mɔɖela atsu kple asi aɖe míeyi Saba eye míekpɔe be Ðasefo aɖeke mele ame 1,400 siwo le afima la dome o. Eyata míegblɔ míaƒe ʋuʋu va afisia ŋu nya na Puerto Rico Alɔdzekɔmitia.\n“Nuwo zɔ nyuie, eye mlɔeba la, wolɔ̃ ɖe edzi be míaʋu ava afisia. Nublanuitɔe le ƒe eve megbe la, srɔ̃nye dze dɔ vevie eye míetrɔ yi California. Metrɔ va Saba le srɔ̃nye ƒe ku megbe. Èkpɔea, nyemedi be madze nane gɔme evɔ wòatsi akpo dzi o.”\nTso Aƒeme Yi Aƒeme Dɔa Wɔwɔ le Saba\nRon ƒe xɔ si me wòle si tsi ƒe alafa ɖeka la kee ganye Fiaɖuƒe Akpataa. * Esi míeɖu ŋdinu henɔ dzadzram ɖo na gbeadzi yiyi la, tsi dza heƒo ya va dzodoƒea. Togbɔ be xexeame mekɔ tututu o hã la, esi míeɖu ŋdinua vɔ la míedze ʋɔtru nu yi ʋɔtru nu dɔa wɔwɔ gɔme le The Bottom dua me. Le aƒe sia aƒe me la, Ron yɔa aƒeatɔ ŋkɔ doa gbe nɛ. Míeƒoa nu tso nane si dzɔ le nutoa me eteƒe medidi o ŋu. Ame akpa gãtɔ nya nu tso Ron kple eƒe subɔsubɔdɔa ŋu, eyata ame geɖe xɔ Biblia-srɔ̃gbalẽwo bɔbɔe.\nNe mènya kɔƒea me tɔwo nyuie o la, asesẽ na wò be nàwɔ nuŋlɔɖi tso amesiwo tsɔ ɖe le Fiaɖuƒegbedasia me ŋu. Nukatae? Ron gblɔ be: “Elabena dua me se bia be woasi aŋɔ ɖeka tɔgbe na xɔawo katã.” Mekpɔ be nyateƒee, elabena esi melé ŋku ɖe xɔ siwo katã le Saba ŋu la, mekpɔ be wole ɣie eye wogba wo kple xɔgbanu dzẽ.\nNe míewu Biblia me dzeɖoɖo nu kple aƒemenɔla aɖe la, míekpenɛ be wòadze agbagba ava se dutoƒonuƒo si wotu ɖe Biblia dzi si woaƒo le Fiaɖuƒe Akpataa me le Kwasiɖagbe la. Ne Ron mezɔ mɔ o la, eƒoa dutoƒonuƒo kwasiɖa sia kwasiɖa le ƒukpoa dzi. Wole Biblia-nusɔsrɔ̃ 17 wɔm le Saba fifia. Ame 20 ye va Kristo ƒe ku ƒe Ŋkuɖodzia le ƒe 2004 me. Togbɔ be adze abe ɖe ame xexlẽme ma mesɔ gbɔ o ene hã la, efia be le ƒukpoa dzi nɔla alafa ɖesiaɖe me la, ame ɖeka va!\nLe nyateƒe me la, Yehowa Ðasefowo kua kutri ɖesiaɖe be yewoatsɔ Mawu ƒe xɔxɔgbedasia ayi na ame geɖe alesinu yewoate ŋui. Eɖanye le ƒukpo sue abe Saba ene dzi alo le anyigbagã aɖe dzi o, Yehowa Ðasefowo wɔa sedede si nye be ‘woawɔ dukɔwo katã me nɔlawo woanye nusrɔ̃lawo’ la dzi nuteƒewɔwɔtɔe.—Mateo 28:19.\nEve mí vie ya, gake ɖeko wòle be míaƒe sasrãkpɔa nava nuwuwu. Esi míele yameʋua me ɖom la, míegblɔ na Ron be wòanɔ anyi sesĩe. Míaɖo ŋku míaƒe Saba yiyi kple ɣeyiɣi si míezã tsɔ lia to yi The Bottom du la me dzi ɖaa!\n^ mm. 3 Edze abe ƒudzidzodalawoe yɔe be The Bottom (Agunu) ene elabena wosusui be ele dzoto aɖe ƒe agunu.\n^ mm. 12 Le September 28, 2003 dzi la, lɔlɔ̃nu faa dɔwɔlawo tso Florida, U.S.A., yi Saba va dzra xɔ aɖe si te ɖe afima ŋu ɖo wòzu Fiaɖuƒe Akpata fifia.\n[Anyigbatata siwo le axa 10]\nƉoe Ɖe Amewo Ɖoe Ɖe Amewo Gbeƒãɖeɖe le Saba ƒe Togbɛwo Dzi\nw05 2/15 axa 10-11


Psalmowo 27 - Holy Bible [Ewe Bible 1913] - (Psa 27)\nDawid tɔ. Yehowa enye nye kekeli kple nye xɔname, ameka mavɔ̃? Yehowa enye mɔ̃ na nye agbe, ameka adzi ŋɔ nam?\nNe ame vlowo, nye ketɔwo kple nye futɔwo lũ ɖe dzinye, be yewoaɖu nye lã la, woakli nu adze anyi.\nNe aʋakɔ ƒu asaɖa ɖe ŋunye ha la, dzika matso ƒonye o. Ne aʋa ho ɖe ŋunye ale keke hã, nyea maɖe dzi ɖi.\nNu ɖeka mebia Yehowa, esi le dzroyem, be manɔ Yehowa ƒe me le nye agbe me ŋkekewo katã me, eye makpa Yehowa ƒe vivisesewo katã kple ŋku, eye mayi tame le eƒe gbeɖoxɔ me.\nElabena etsyɔ nu dzinye ɖe eƒe agbadɔ me le dzɔgbevɔ̃egbe, eye wòɣlam ɖe eƒe agbadɔ ƒe bebeƒe; ekɔm ɖo agakpe dzi.\nAzɔ nye ta kɔ dzi ɖe nye futɔ, siwo ƒo xlãm godoo la ŋuti mase aseyetsovɔ le eƒe agbadɔ me, madzi ha, eye maƒo saŋku na Yehowa.\nYehowa, mele yɔwòm kple ɣli, see, ve nunye, eye natɔ nam!\nNye dzi tsa wò nya gaɖo ŋkuwò me be: „Midi ŋkunye me!“ Yehowa, ŋkuwò me madi.\nMegaɣla wò ŋku me ɖem o! Megatutu wò dɔla ɖa le dɔmedzoe me o! Wòe nye nye xɔname, megatsɔm ƒu gbe o, eye megagblẽm ɖi o, nye xɔname ƒe Mawu!\nElabena fofonye kple danye wogblẽm ɖi, ke Yehowa xɔm.\nYehowa, fia wò mɔm, eye nakplɔm to toƒe sɔsɔe le nye futɔwo ta!\nMegatsɔm de asi na nye ketɔwo ƒe nyanyrã o, elabena aʋatsoɖasefowo kple amesiwo le ŋutasesẽ gbɔm fuxefuxe la, tso ɖe ŋunye.\nNe nyemehexɔe se be, mãkpɔ Yehowa ƒe nu nyuiwo le agbagbeawo ƒe anyigba dzi o fi!\nKpɔ mɔ na Yehowa, se ŋu, eye nalé dzi ɖe ƒo! E, kpo mɔ na Yehowa!


Nu Ka Tae Wòle Be Míakafu Yehowa Mawu?—Psalmo 147:1 | Nusɔsrɔ̃\nGBE BUBU Afrikaans Albanian Amerika Tokunɔgbe Amharic Amis Angola Tokunɔgbe Arabic Argentina Tokunɔgbe Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Cakchiquel Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombia Tokunɔgbe Croatian Cuba Tokunɔgbe Czech Czech Republic Tokunɔgbe Dangme Danish Digor Douala Dutch Ecuador Tokunɔgbe Edo Efik Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Garifuna Georgian German Germany Tokunɔgbe Greece Tokunɔgbe Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Hungary Tokunɔgbe Ibanag Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malawi Tokunɔgbe Malay Malayalam Mam Mambwe-Lungu Marathi Maya Mazatec (Huautla) Mbunda Mexico Tokunɔgbe Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidzin (Kamerun) Poland Tokunɔgbe Polish Portugal Tokunɔgbe Portuguese Punjabi Quebec Tokunɔgbe Quechua (Ancash) Quechua (Bolivia) Romania Tokunɔgbe Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Venezuela Tokunɔgbe Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Tokunɔgbe Zulu\n“Mikafu Yah! . . . Aleke wòvivina, eye wònyoe nye esi be woakafui!”—PS. 147:1.\nHADZIDZI: 59, 3\nALEKE PSALMO 147 LIA AKPE ÐE ŊUWÒ BE . . .\nnànya ale si Mawu tsɔa ɖe le eme na wòe?\nnàka ɖe edzi be Mawu axɔ na wò?\nnàkpɔ ale si Yehowa léa eƒe amewo ɖe te to eƒe Nya la dzi?\n1-3. (a) Ɣekaɣie woanya ŋlɔ Psalmo 147 lia? (b) Nu kae míate ŋu asrɔ̃ tso Psalmo 147 lia me dzodzro me?\nNE AME aɖe wɔ nane nyuie alo tu Kristotɔwo ƒe nɔnɔme nyui aɖe ɖo la, míekafunɛ. Ne esia nye nyateƒe le amegbetɔwo gome la, ɖe Yehowa Mawu ya medze na kafukafu geɖe wu oa? Míate ŋu akafui ɖe eƒe ŋusẽ gã si dzena le eƒe nuwɔwɔ wɔnukuwo me ta, eye míate ŋu akafui ɖe ale si wòwɔa nu ɖe amegbetɔwo ŋu lɔlɔ̃tɔe, si ɖe dzesi le tafe ƒe ɖoɖo si wòwɔ esi wòtsɔ Via sa vɔ ɖe mía ta me la hã ta.\n2 Psalmo 147 lia ŋlɔla ƒe dzi ʋãe wòkafu Yehowa Mawu. Ede dzi ƒo na ame bubuwo hã be woawɔ ɖeka kpli ye ne yewoakafui.—Xlẽ Psalmo 147:1, 7, 12.\n3 Mímenya ame si ŋlɔ psalmo sia o, ke hã, edze ƒãa be psalmo sia ŋlɔla nɔ agbe le ɣeyiɣi si me Yehowa kplɔ Israel-viwo gbɔe tso aboyo me le Babilon va Yerusalem la me lɔƒo. (Ps. 147:2) Psalmo sia ŋlɔla kafu Yehowa, elabena egana mɔnukpɔkpɔ eƒe dukɔa be woasubɔe le woawo ŋutɔwo ƒe anyigba dzi. Ke hã, egagblɔ susu bubu siwo tae wòle be woakafu Yehowa ɖo. Woawoe nye kawo? Susu kawo tae wò ŋutɔ àdi be yeakɔ gbe dzi agblɔ “Haleluyah!,” alo “Mikafu Yah!”?—Ps. 147:1, etenuŋɔŋlɔ.\nYEHOWA DAA GBE LE AME SIWO ƑE DZI GBÃ GUDUGUDU LA ŊU\n4. Esi Fia Kores na ablɔɖe Israel-vi aboyomeawo la, aleke woanya se le wo ɖokui me, eye nu ka tae?\n4 Wò ya bu ale si Israel-vi aboyomeawo anya ase le wo ɖokui me esime wonɔ Babilon la ŋu kpɔ. Babilontɔwo ɖea alɔme le wo ŋu hegblɔna na wo be: “Midzi Zion ha na mí.” Ɣemaɣi la, Yerusalem, si nye nu vevitɔ si tae wokpɔa dzidzɔ ɖe Yehowa ŋu la zu aƒedo. (Ps. 137:1-3, 6) Gake hadzidzi medzro Israel-viwo o. Woƒe dzi gbã gudugudu eye wohiã akɔfafa. Ke hã, abe ale si Mawu gblɔe ɖi ene la, Persia-fia Kores va na ablɔɖe wo. Eɖu Babilon dzi eye wòɖe gbeƒã be: ‘Yehowa de dɔ asi nam be matu xɔ na ye ɖe Yerusalem. Eƒe dukɔ la me tɔ ɖe sia ɖe si le mia dome la, mina wòayi, Yehowa, eƒe Mawu nenɔ kplii.’ (2 Kron. 36:23) Aleke gbegbe nudzɔdzɔ sia afa akɔ na Israel-vi siwo nɔ Babilon lae nye esi!\n5. Nu kae hakpalaa de dzesi le ŋutete si le Yehowa si be wòada gbe le míaƒe dziwo ŋu la ŋu?\n5 Menye Israel dukɔ bliboa koe Yehowa fa akɔ na o, ke efa akɔ na wo dome ame ɖekaɖekawo hã. Nenema kee wòwɔnɛ egbea hã. Hakpalaa gblɔ tso Mawu ŋu be: “Edaa gbe le ame siwo ƒe dzi gbã la ŋu; eye wòblaa abi na wo.” (Ps. 147:3) Ɛ̃, Yehowa léa be na ame siwo le ŋutilãme alo seselelãme kuxiwo me tom. Egbea, Yehowa dina vevie be yeafa akɔ na mí eye yeada gbe le míaƒe dziwo ŋu. (Ps. 34:18; Yes. 57:15) Enaa nunya kple ŋusẽ si míehiã la mí be míado dzi le xaxa ɖe sia ɖe si ava mía dzi me.—Yak. 1:5.\n6. Aleke nya si hakpalaa gblɔ le Psalmo 147:4 ate ŋu aɖe vi na mí? (Kpɔ nɔnɔmetata si le nyati sia ƒe gɔmedzedze.)\n6 Azɔ hakpalaa he míaƒe susu yi dziƒoɣletiviwo dzi hegblɔ be Yehowa ‘nya xexlẽme na ɣletiviwo; eye wòyɔa wo katã ŋkɔ.’ (Ps. 147:4) Nu ka tae hakpalaa trɔ susu ɖe dziƒoɣletiviwo ŋu? Bu nya sia ŋu kpɔ: Hakpalaa ate ŋu akpɔ ɣletiviwo kple ŋku, gake menya ale si gbegbe wosɔ gbɔe o. Ɣletiviwo ƒe agbɔsɔsɔ si míenya fifia sɔ gbɔ wu esi míenya ƒe aɖewoe nye esi va yi. Dzɔdzɔmeŋutinunyalawo xɔe se be ɣletivi miliɔn akpe geɖe ye le Masa ɣletivihatsotsoa ɖeɖe dzaa me. Eye woxɔe se hã be ɣletivihatsotso miliɔn teƒe miliɔn geɖewoe le xexe gbahooa me! Le mí amegbetɔwo gome la, xexlẽme meli na ɣletiviwo o vavã! Ke hã, Wɔla la na ŋkɔ wo dometɔ ɖe sia ɖe. Esia fia be ɣletivi ɖe sia ɖe le etɔxɛ na Yehowa. (1 Kor. 15:41) Ke eƒe nuwɔwɔ siwo nye amegbetɔwo ya ɖe? Mawu si nya afi si ɣletivi ɖe sia ɖe le le ɣeyiɣi ɖe sia ɖe me la nya wò hã nyuie—enya afi si nèle, ale si tututu nèle sesem le ɖokuiwò me kple nu si tututu nèhiã le ɣeyiɣi ɖe sia ɖe me!\n7, 8. (a) Ne Yehowa le kpekpem ɖe mía ŋu le tetekpɔwo me la, nu kae nɔa susu me nɛ? (b) Gblɔ kpɔɖeŋu aɖe si ɖe ale si Yehowa sea veve ɖe amegbetɔ madeblibowo nui la fia.\n7 Menye ɖeko Yehowa tsɔ ɖe le eme na wò ko evɔ o, ke esea veve ɖe nuwò hã le agbemekuxi siwo me tom nèle ta, eye ŋusẽ le esi be wòakpe ɖe ŋuwò. (Xlẽ Psalmo 147:5.) Ðewohĩ, àse le ɖokuiwò me be wò kuxia sesẽ ŋutɔ eye wòwu tsɔtsɔ na wò. Mawu nya afi si wò ŋutete se ɖo, elabena “eɖoa ŋui be kewɔe míenye.” (Ps. 103:14) Esi míede blibo o ta la, míewɔa vodada ɖeka ma ke zi gbɔ zi geɖe. Aleke gbegbe wòtena ɖe mía dzii ye nye esi ne míeda nu gblɔ nya aɖe si míedi be míagblɔ hafi o, ne dzodzro vɔ̃wo nyɔ ɖe mía me, alo míeʋã ŋu ame bubuwo le nu siwo le wo si ta! Gbɔdzɔgbɔdzɔ mawo mele Yehowa ŋu o; ke hã, esea míaƒe nɔnɔmeawo gɔme wu ale si míesusui gɔ̃ hã eye eƒe nugɔmesese me dzodzro meli o!—Yes. 40:28.\n8 Ðewohĩ wò ŋutɔ ànya kpɔ ale si gbegbe Mawu ƒe asi sesẽ la kpe ɖe ŋuwò nèdo le tetekpɔ alo xaxa sesẽ aɖe me la teƒe. (Yes. 41:10, 13) Le kpɔɖeŋu me, bu ale si Yehowa kpe ɖe nɔvinyɔnu Kyoko, si nye mɔɖela, ŋu esime dzi va ɖe le eƒo le eƒe dɔdeasi yeyea me ŋu kpɔ. Aleke wòdze ƒãa be Yehowa nya eƒe kuxiwo nyuie? Le hame yeye si me Kyoko va nɔ me la, ekpɔ nɔvi geɖe siwo se eƒe nɔnɔmea gɔme nɛ. Esia wɔe be Kyoko se le eɖokui me be Yehowa nɔ gbɔgblɔm na ye be: “Melɔ̃ wò, menye le esi nènye mɔɖela ta ko o, ke le esi nènye vinyenyɔnu si ɖe adzɔgbe nam hã ta. Medi be dzi nanɔ dzɔwòm le esi nènye nye Ðasefo ta!” Ke wò ɖe, aleke Ŋusẽkatãtɔ la ɖee fia le gowòme be “seɖoƒe meli na eƒe gɔmesese o”?\nYEHOWA NAA NU SIWO MÍEHIÃ LA MÍ\n9, 10. Ne Yehowa le kpekpem ɖe mía ŋu la, nu kae nye nu vevitɔ si wòwɔna na mí? Gblɔ eƒe kpɔɖeŋu.\n9 Ɣeaɖewoɣi la, ŋutilãmenuwoe ahiã wò. Le kpɔɖeŋu me, ɖewohĩ àtsi dzimaɖi be yemakpɔ nu aɖu o. Gake Yehowae nana tsi dzana eye eya kee nana nuɖuɖu miena, eye enaa nuɖuɖu akpaviã siwo le xɔxlɔ̃m nɛ la gɔ̃ hã! (Xlẽ Psalmo 147:8, 9.) Esi Yehowa nyia akpaviãwo ɖaa ta la, àte ŋu aka ɖe edzi be ana ŋutilãmenu siwo nèhiã la wò hã.—Ps. 37:25.\n10 Nu vevitɔe nye be Yehowa naa nu siwo míehiã be wòado ŋusẽ míaƒe xɔse la mí, eye enaa “ŋutifafa, si ƒo gɔmesesewo katã ta” hã mí. (Flp. 4:6, 7) Le kpɔɖeŋu me, bu ale si Yehowa ƒe asi sesẽ la lé Mutsuo kple srɔ̃a ɖe te esime ƒugɔmenyigbaʋuʋu dzɔ le Japan le ƒe 2011 me hena tsi ɖe amewo la ŋu kpɔ. Ne ɖe womelia woƒe xɔa ta o la, anye ne woku. Gbe ma gbe la, nu sia nu si nɔ wo si la katã kloe dome gblẽ. Woƒe aƒea, si ŋu tsiɖɔɖɔa gblẽ nu le vevie la, ƒe dzisasrã evelia si me do viviti la mee wotsi dɔ le zã ma si me vuvɔ nɔ wɔwɔm la me. Esi ŋu ke la, wodi nu si woatsɔ ado ŋusẽ woƒe xɔse. Agbalẽ si wokpɔ koe nye Yehowa Ðasefowo ƒe ƒe 2006 ƒe Ƒegbalẽa. Enumake Mutsuo ƒe ŋku kli tanya si nye “Ƒugɔmenyigbaʋuʋu Si Wu Ame Wu Le Ŋutinya Me.” Eƒo nu tso ƒugɔmenyigbaʋuʋu aɖe si dzɔ le Sumatra le ƒe 2004 me, si gblẽ nu wu ɖe sia ɖe le ŋutinya me, la ŋu. Mutsuo kple srɔ̃anyɔnua wofa avi esi wonɔ nu siwo me nɔviwo to la xlẽm. Wose le wo ɖokuiwo me be Mawu lé be na yewo lɔlɔ̃tɔe, elabe ena akɔfanya si tututu yewohiã le ɣeyiɣi ma me be wòado ŋusẽ yewoƒe xɔse la yewo. Tsɔ kpe ɖe eŋu la, Yehowa na ŋutilãmenu siwo wohiã la wo lɔlɔ̃tɔe. Wo nɔvi Kristotɔwo tsɔ kpekpeɖeŋununanawo vɛ na wo. Gake nu si do ŋusẽ wo wue nye Mawu ƒe habɔbɔa teƒenɔla siwo va srã hamea kpɔ. Mutsuo gblɔ be: “Mese le ɖokuinye me be Yehowa nɔ mía dometɔ ɖe sia ɖe ŋu tututu henɔ be lém na mí. Akɔfafa ka gbegbee nye esi!” Mawu naa nu siwo ado ŋusẽ míaƒe xɔse la mí gbã, eyome, ekpɔa míaƒe ŋutilãmenuhiahiãwo gbɔ.\nNA MAWU ƑE AMEÐEŊUSẼ NAÐE VI NA WÒ\n11. Nu kae wòle be míawɔ be Mawu nakpe ɖe mía ŋu?\n11 Yehowa le klalo ɣesiaɣi be ‘yeakɔ ame fafawo ɖe dzi.’ (Ps. 147:6a) Gake nu kae wòle be míawɔ be wòakpe ɖe mía ŋu? Ele be míana ƒomedodo nyui nanɔ mía kplii dome. Hafi mía kple Mawu dome nanɔ nyuie la, ele be míabɔbɔ mía ɖokui. (Zef. 2:3) Ðokuibɔbɔlawo kpɔa Mawu sinu be wòaɖɔ nu madzɔmadzɔ ɖe sia ɖe si wowɔ ɖe yewo ŋu la ɖo eye wòana gbɔdzɔe yewo. Yehowa kpɔa ŋudzedze ɖe ame siawo tɔgbi ŋu.\n12, 13. (a) Hafi Mawu nakpe ɖe mía ŋu la, nu kae wòle be míaƒo asa na? (b) Ame kawo ŋue Yehowa kpɔa ŋudzedze ɖo?\n12 Biblia gblɔ be Mawu ‘xlãa ame vɔ̃ɖiwo ya ɖe anyi.’ (Ps. 147:6b) Nya sia nye ŋkubiãnya! Hafi Yehowa ƒe lɔlɔ̃ si nu metsina o naɖe vi na mí la, ele be míalé fu nu si wòlé fui. (Ps. 97:10) Le kpɔɖeŋu me, ele be míalé fu gbɔdɔdɔ manɔsenu. Esia fia be ele be míaƒo asa na amamaɖeɖenuwɔnawo kpɔkpɔ kple nu sia nu si ate ŋu akplɔ mí ade nu gbegblẽ ma wɔwɔ me. (Ps. 119:37; Mat. 5:28) Ðewohĩ, esia abia ʋiʋli vevie, ke hã, míaƒe kutrikukua aɖe vi, elabena Yehowa ayra mí geɖe.\n13 Mímate ŋu aɖu aʋa sia dzi le mía ɖokui si o, ele be míaɖo ŋu ɖe Yehowa ŋu. Ðe wòakpɔ ŋudzedze ɖe mía ŋu ne míedze agbagba be míaxɔ na mía ɖokui to ŋuɖoɖo ɖe “sɔ ƒe ŋusẽ,” si fia afi si amegbetɔwo trɔna ɖo hena kpekpeɖeŋu la ŋua? Ao! Nenema kee mele be míaɖo ŋu ɖe “amegbetɔ ƒe afɔ tsɔtsɔe” ŋu abe ɖe míawo ŋutɔwo alo ame bubu aɖe ate ŋu axɔ na mí ene o. (Ps. 147:10) Ke boŋ, ele be míate ɖe Yehowa ŋu aɖe kuku nɛ be wòakpe ɖe mía ŋu. Yehowa mele abe amegbetɔwo ƒe aɖaŋuɖolawo ene o, elabe míaƒe gbedodoɖawo metia to me nɛ gbeɖe o, ne míele eƒe kpekpeɖeŋu biam zi gbɔ zi geɖe gɔ̃ hã. Biblia gblɔ be: “Yehowa kpɔa dzidzɔ ɖe ame siwo vɔ̃nɛ la ŋu, ɖe ame siwo kpɔa mɔ na eƒe lɔlɔ̃ si nu metsina o la ŋu.” (Ps. 147:11) Míate ŋu aka ɖe edzi be anɔ mía ŋu kplikplikpli le eƒe lɔlɔ̃ si nu metsina gbeɖe o la ta, eye wòakpe ɖe mía ŋu míaɖu dzodzro vɔ̃wo dzi.\n14. Nu ka dzie hakpalaa ka ɖo?\n14 Yehowa na susu siwo tae wòle be míaka ɖe edzi be yeakpe ɖe mía ŋu le hiãɣi la mí. Esi hakpalaa nɔ ale si Yehowa gbugbɔ kplɔ eƒe amewo yi Yerusalem ŋu bum la, edzi ha be: “[Yehowa naa] wò dugbowo ƒe gametiwo sesẽna; eyraa viwòwo le mewò. Eyae nana ŋutifafa xɔa wò anyigba dzi.” (Ps. 147:13, 14) Nyateƒe si wònye be Yehowa ana dua ƒe agbowo ƒe gametiwo nasẽ la na hakpalaa se le eɖokui me be yele dedie. Ena wòka ɖe edzi be Yehowa akpɔ eƒe amewo ta!\nAleke Mawu ƒe Nyaa ate ŋu akpe ɖe mía ŋu ne kuxiwo ɖe kpe na mí le agbe me? (Kpɔ memama 15-17)\n15-17. (a) Aleke míesena le mía ɖokui me ɣeaɖewoɣi le míaƒe kuxiwo ta, gake aleke Yehowa toa eƒe Nya la dzi kpena ɖe mía ŋu? (b) Gblɔ ale si ‘Mawu ƒe nya la tsɔna’ ƒe kpɔɖeŋu.\n15 Kuxi siwo me tom nèle ate ŋu awɔe be nàtsi dzimaɖi. Gake Yehowa ate ŋu ana nunya si hiã be nàtsɔ akpɔ kuxiwo gbɔ la wò. Hakpalaa gblɔ tso Mawu ŋu be “eƒe gbeɖeɖe ɖoa anyigba dzi; eƒe nya la tsɔna.” Eyome, egblɔ tso Yehowa ŋu be ‘enaa sno abe alẽfu ene; ekakaa tsi babla ɖi abe dzofi ene, eye edaa eƒe tsikpewo.’ Azɔ hakpalaa bia be: “Ame kae ate ŋu anɔ te ɖe eƒe vuvɔ nu?” Egblɔ kpee be Yehowa ‘ɖea gbe, eye tsikpewo lólona.’ (Ps. 147:15-18) Mía Mawu si nye nunyawo katã tsoƒe kple ŋusẽkatãtɔ, ame si kpɔ ŋusẽ ɖe tsikpewo kple sno dzi la, ate ŋu akpe ɖe ŋuwò be nàɖu kuxi ɖe sia ɖe si ava dziwò la dzi.\n16 Egbea, Yehowa toa eƒe Nya, Biblia, dzi fiaa mɔ mí. Eye “eƒe nya la tsɔna” le gɔmesesea nu be Yehowa fiaa mɔ nyuitɔ mí le ɣeyiɣi nyuitɔ dzi. Wò ya bu ale si gbegbe Biblia-xexlẽ, agbalẽ siwo ‘kluvi nuteƒewɔla kple aɖaŋudzelaa’ tana, JW Nyakakadɔwɔƒea, jw.org nyatakakadzraɖoƒea, hamemetsitsiwo kpakple hadede kple hati Kristotɔwo ɖea vi na wòe ŋu kpɔ. (Mat. 24:45) Ðe mèkpɔe be Yehowa wɔna kaba naa mɔfiame siwo nèhiã la wò oa?\n17 Simone de dzesi ŋusẽ si gbegbe le Mawu ƒe Nyaa ŋu. Esena le eɖokui me be yemele ɖeke me o, eye esusu be yeƒe nu mate ŋu adze Mawu ŋu o. Gake ne dzi ɖe le eƒo vevie la, enɔa gbedodoɖa dzi na Yehowa be wòakpe ɖe ye ŋu. Eyia edzi léa fɔ ɖe ɖokuisi Biblia sɔsrɔ̃ hã ŋu. Egblɔ be, “Nyemeɖo nɔnɔme aɖeke me kpɔ si me mese le ɖokuinye me be Yehowa medo ŋusẽm alo fia mɔm o.” Esia kpe ɖe eŋu wòdzea agbagba be susu nyui nanɔ esi ku ɖe eɖokui ŋu ɣeawokatãɣi ale si wòate ŋui.\n18. Nu ka tae nèkpɔe be Mawu ve nuwò, eye susu kawo tae nàte ŋu akɔ gbe dzi agblɔ be “Mikafu Yah!”?\n18 Hakpalaa nya ale si gbegbe Mawu ve Eƒe dukɔ si nɔ anyi le blema la nu. Woawo koe nye dukɔ si Mawu tsɔ eƒe “nya” kple “ɖoɖowo kple eƒe ʋɔnudɔdrɔ̃ ŋuti mɔfiamewo na.” (Xlẽ Psalmo 147:19, 20.) Egbea, Mawu yra mí le mɔ sia nu be míawo koe nye ame siwo ŋu eƒe ŋkɔ le le anyigba dzi. Esi míeva nya Yehowa eye eƒe Nya la le mɔ fiam mí ta la, ƒomedodo kplikplikpli va le mía kplii dome. Eya ta, abe Psalmo 147 lia ŋlɔla ene la, ɖe susu nyui geɖe mele asiwò si tae nàkɔ gbe dzi agblɔ be, “Mikafu Yah!,” eye nàde dzi ƒo na ame bubuwo hã be woawɔe nenema ke oa?


GBE BUBU Albanian Amerika Tokunɔgbe Arabic Armenian (West) Bengali Bicol Bislama Bulgarian Cambodian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greenlandic Gujarati Haitian Creole Hiligaynon Hindi Hungarian Icelandic Igbo Indonesian Italian Japanese Kannada Kiluba Kirghiz Korean Latvian Lithuanian Luganda Macedonian Malagasy Malayalam Marathi Mizo Moore Myanmar Niuean Norwegian Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Rarotongan Romanian Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Telugu Thai Tiv Tshiluba Tsonga Turkish Twi Ukrainian Urdu Vietnamese\n“Ameŋkumekpɔkpɔ aɖeke mele Mawu gbɔ o.”—ROMATƆWO 2:11.\n1, 2. (a) Tame kae Yehowa ɖo ɖe Kanaan-dukɔa ŋu? (b) Nukae Yehowa wɔ, eye biabia kawoe esia fɔ ɖe te?\nISRAEL-VIWO nɔ to lém ɖe Mose ƒe nyawo ŋu nyuie esi woƒu asaɖa anyi ɖe Moab-tagba le ƒe 1473 D.M.Ŋ. me. Nɔnɔme sesẽ aɖe adze ŋgɔ wo le Yordan-tɔsisia godo. Mose gblɔ tame si Yehowa ɖo be yeana Israel naɖu Kanaantɔwo ƒe du sesẽ adre siwo le Ŋugbedodonyigbaa dzi la dzi na wo. Aleke gbegbee Mose ƒe nyawo de dzi ƒo na woe nye si be: ‘Yehowa, wò Mawu, atsɔ wo ade asi na wò nàɖu wo dzi’! Mele be Israel nabla nu aɖeke kpli wo o, eye womedze na amenuveve aɖeke o.—Mose V, 1:1; 7:1, 2.\n2 Ke hã, Yehowa kpɔ ƒome ɖeka aɖe ta le du gbãtɔ si dzi Israel dze la me. Mawu kpɔ du ene bubu me tɔ aɖewo hã ta. Nukatae wòwɔ esia? Nukae nudzɔdzɔ ɖedzesi siawo siwo lɔ Kanaantɔ siawo ƒe agbetsitsi ɖe eme fia mí ku ɖe Yehowa ŋu? Eye aleke míate ŋu asrɔ̃ eyamae?\nAlesi Wowɔ Nu Ðe Yehowa ƒe Gãnyenye Ŋui\n3, 4. Dɔ kae Israel-viwo ƒe aʋadziɖuɖuwo ŋutinya sese wɔ ɖe Kanaantɔwo dzi?\n3 Yehowa kpɔ eƒe amewo ta hewɔ aʋa ɖe wo nu le ƒe 40 siwo Israel tsɔ nɔ gbeadzi hafi ɖo Ŋugbedodonyigbaa dzi me. Israel kpe aʋa kple Kanaantɔ, Arad-fia le Ŋugbedodonyigbaa ƒe anyiehe gome. Le Yehowa ƒe kpekpeɖeŋu me la, Israel-viwo ɖu woa kple eƒe amewo dzi le Xorma. (Mose IV, 21:1-3) Emegbe Israel to Edom xa zɔ mɔ ɖo ta dziehe gome yi ɖe Ƒukukua ƒe dzieheɣedzeƒe gome. Amoritɔwoe va le nuto sia si Moab nɔ tsã la me. Amori-fia Sixon gbe be yemana Israel nato yeƒe nutoa me ayi o. Wokpe aʋa le Yaza, si anye Amon-tɔʋua ƒe dziehe gome, afisi Sixon tsi aʋa le. (Mose IV, 21:23, 24; Mose V, 2:30-33) Le dziehe gome ɖaa la, Og ye nɔ fia ɖum ɖe Amoritɔ bubuwo dzi le Basan. Togbɔ be Og nye ame dzɔatsu hã la, edzi ɖuɖu mesesẽ na Yehowa kura o. Wowu Og le Edrei. (Mose IV, 21:33-35; Mose V, 3:1-3, 11) Aʋadziɖuɖu siawo ŋuti nyatakakawo, tsɔ kpe ɖe Israel ƒe ʋuʋu tso Egipte ŋu, wɔ dɔ ɖe Kanaantɔwo dzi ale gbegbe. *\n4 Zi gbãtɔ si Israel ɖo afɔ Kanaan le Yordan tsotso megbe la, woƒu asaɖa anyi le Gilgal. (Yosua 4:9-19) Yerixo du si woɖo gli ƒo xlãe la gbɔ medidi tso afima o. Nusi Kanaantɔ Raxab se ku ɖe Yehowa ƒe nuwɔwɔwo ŋu ʋãe be wòawɔ nu le xɔse me. Esia wɔe be esi Yehowa tsrɔ̃ Yerixo la, eɖe woa kple eƒemetɔwo.—Yosua 2:1-13; 6:17, 18; Yakobo 2:25.\n5. Nukae ʋa Gibeontɔwo be woawɔ nu le aɖaŋudzedze me?\n5 Emegbe Israel ʋu tso tɔʋua ƒe baliawo me lia yi nutoa ƒe tonyigbawo dzi. Le wɔwɔ ɖe Yehowa ƒe mɔfiame dzi me la, Yosua zã xadede ƒe aɖaŋu aɖe ɖe Ai-dugã la ŋu. (Yosua, ta 8) Aʋadziɖuɖua ŋutinya ƒoe ɖe Kanaan-fia geɖe nu be woakpe ta hena aʋawɔwɔ. (Yosua 9:1, 2) Gibeon, si nye Xiwitɔwo ƒe du si tsɔ afima gbɔ la, me nɔlawo wɔ nusi to vovo. Yosua 9:4 gblɔ be, ‘woawo hã wɔ nu le aɖaŋudzedze me.’ Abe Raxab ene la, wose nu tso alesi Yehowa ɖe eƒe amewoe le Mɔzɔzɔa me kpakple le Sixon kple Og dzi ɖuɖu me ŋu. (Yosua 9:6-10) Gibeontɔwo kpɔe dze sii be aʋahoho ɖe wo ŋu made yewo dzi o. Eyata Gibeon kple du etɔ̃—Kefira, Berot, kple Kiryat-Yearim—siwo te ɖe wo ŋu la dɔ ame aɖewo siwo dzra ɖo abe didiƒee wotso ene la ɖo ɖe Yosua le Gilgal. Ayedzedze sia dze edzi. Yosua bla nu kpli wo si ana be woakpɔ wo ta. Le ŋkeke etɔ̃ megbe la, Yosua kple Israel-viawo va kpɔe be ɖee woble yewo. Ke hã, woyɔ Yehowa tsɔ ka atam na wo eye le ema ta wowɔ ɖe edzi. (Yosua 9:16-19) Ðe Yehowa lɔ̃ ɖe edzia?\n6. Aleke Yehowa wɔ nui ɖe nu si Yosua bla kple Gibeontɔwo la ŋu?\n6 Woɖe mɔ na Gibeontɔawo be woazu nakefɔlawo kple tɔmedelawo na Israel-viawo kple na “Yehowa ƒe vɔsamlekpui” si le avɔgbadɔa me la gɔ̃ hã. (Yosua 9:21-27) Gawu la, esi Amori-fia atɔ̃ kple woƒe asrafowo do ŋɔdzi na Gibeontɔwo la, Yehowa xɔ na wo nukutɔe. Tsikpewo wu futɔawo wu esi Yosua ƒe asrafoha la wu. Yehowa ɖo to koko si Yosua ƒo nɛ be ɣe kple ɣleti natɔ ɖe wo teƒe ne yewoate ŋu aɖu aʋaa dzi keŋkeŋ la gɔ̃ hã. Yosua gblɔ be: “Eye ŋkeke aɖeke medo ŋgɔ nɛ alo va le emegbe de esia nu, esi Yehowa ɖo to amegbetɔ ƒe gbe o; elabena Yehowa wɔ aʋa na Israel.”—Yosua 10:1-14.\n7. Nyateƒenya si dzi Petro lɔ̃ ɖo kae dze le afɔ si Kanaantɔ aɖewo ɖe me?\n7 Kanaantɔ Raxab kple eƒe ƒometɔwo, kpakple Gibeontɔwo, vɔ̃ Yehowa eye wowɔ nu wòsɔ ɖe enu. Nusi dzɔ ɖe wo dzi la ɖe nyateƒenya aɖe si Kristotɔ apostolo Petro gblɔ emegbe la fia nyuie be: “Mawu mekpɔa ame ŋku me o, hafi boŋ le dukɔ sia dukɔ me, amesi ke vɔ̃nɛ, eye wòwɔa nu dzɔdzɔe la, eya dzea eŋu.”—Dɔwɔwɔwo 10:34, 35.\nAlesi Yehowa Wɔ Nu Ðe Abraham Kple Israel Ŋui\n8, 9. Alekee Yehowa ƒe ameŋkumemakpɔmakpɔ dze le eƒe nuwɔwɔ ɖe Abraham kple Israel dukɔa ŋu me?\n8 Nusrɔ̃la Yakobo he susu yi alesi Mawu ve Abraham kple eƒe dzidzimeviwo nui le nuwɔwɔ kpli wo me dzi. Abraham ƒe xɔsee na wòzu ‘Yehowa xɔlɔ̃,’ ke menye du si me tɔ wònye ye o. (Yakobo 2:23) Abraham ƒe xɔse kpakple lɔlɔ̃ si nɔ esi na Yehowae he yayrawo vɛ na eƒe dzidzimeviwo. (Kronika II, 20:7) Yehowa do ŋugbe na Abraham be: “Mayra wò geɖe ŋutɔ, eye viwòwo asɔ gbɔ fũ abe dziƒoɣletiviwo kple ƒutake ene.” Gake de dzesi ŋugbedodo si le kpukpui si kplɔe ɖo me: “To wò dzidzimeviwo me woayra anyigba dzi dukɔwo katã le.”—Mose I, 22:17, 18; Romatɔwo 4:1-8.\n9 To vovo kura na esi Yehowa nakpɔ ame ŋkume teƒe la, eto alesi wòwɔ nu ɖe Israel ŋui dzi ɖe nusi wòate ŋu awɔ na amesiwo ɖoa toe la fia. Nuwɔwɔ siawo nye kpɔɖeŋu na alesi Yehowa ɖea nuteƒewɔwɔ ƒe lɔlɔ̃ fiaa esubɔla wɔnuteƒewo. Togbɔ be Israel nye Yehowa ‘tɔ koŋ’ hã la, esia mefia be mɔ aɖeke meli si Mawu nate ŋu anyo dɔme na ame bubuwo o. (Mose II, 19:5; Mose V, 7:6-8) Nyateƒee, Yehowa gbugbɔ Israel-viwo ƒle tso kluvinyenye me le Egipte eye wògblɔ be: “Miawo koe menya le anyigba dzi ƒomeawo katã dome.” Gake Yehowa to nyagblɔɖila Amos kple nyagblɔɖila bubuwo dzi do mɔkpɔkpɔ wɔnuku aɖe ŋugbe na ‘dukɔwo katã.’—Amos 3:2; 9:11, 12; Yesaya 2:2-4.\nYesu, Nufiala Ameŋkumemakpɔla La\n10. Aleke Yesu srɔ̃ Fofoa le ameŋkumemakpɔmakpɔ me?\n10 Esi Yesu, amesi le abe Fofoa ene tututu, nɔ eƒe anyigbadzisubɔsubɔdɔa wɔm la, esrɔ̃ Yehowa ƒe ameŋkumemakpɔmakpɔ. (Hebritɔwo 1:3) Nusi ŋu wòtsi dzi ɖo vevie ɣemaɣie nye be yeadi “Israel-ƒe me alẽ bubuwo.” Ke hã, mehe ɖe megbe le ɖaseɖiɖi na Samaria-nyɔnu aɖe le vudo aɖe to ŋu o. (Mateo 15:24; Yohanes 4:7-30) Ewɔ nukunu aɖe hã esime asrafomegã aɖe, si anɔ eme be menye Yudatɔe wònye o la, ɖe kuku nɛ. (Luka 7:1-10) Esiawo nye nusiwo wòwɔ tsɔ ɖe lɔlɔ̃ fia tsɔ kpe ɖe esi wòɖe fia Mawu ƒe amewo ŋu. Yesu ƒe nusrɔ̃lawo hã ɖe gbeƒã de didiƒe ke. Eme va kɔ be menye du si me tɔ ame nye dzie woato axɔ Yehowa ƒe yayra o, ke boŋ amea ƒe nɔnɔmee. Ðokuibɔbɔla, dzianukwaretɔ siwo nyateƒea ƒe dɔ le wuwum, lae xɔ Fiaɖuƒenyanyuia. Gake dadalawo kple ɖokuiŋudzelawo ya gbe Yesu kple eƒe gbedasia. Yesu gblɔ be: “Fofo, dziƒo kple anyigba ƒe Aƒetɔ, mekafu wò, elabena ètsɔ nusiawo ɣla ɖe nunyalawo kple nugɔmeselawo, eye nèɖe wo fia vidzĩwo; ẽ, Fofo, elabena nenemae nyoa ŋuwò.” (Luka 10:21) Ne míewɔ nu kple amewo le lɔlɔ̃ kple xɔse me la, míewɔa nu ameŋkumemakpɔmakpɔtɔe, elabena míenya be esiae dzea Yehowa ŋu.\n11. Aleke wowɔ nu ameŋkumemakpɔmakpɔtɔe le Kristo-hame gbãtɔa me?\n11 Le Kristo-hame gbãtɔa me la, Yudatɔwo kple amesiwo menye Yudatɔwo o la siaa sɔ. Paulo ɖe nu me be: “Ŋutikɔkɔe kple bubu kple ŋutifafa woana amesiame, si le nu nyui wɔm la, Yudatɔwo gbã kple Helatɔwo hã. Elabena ameŋkumekpɔkpɔ aɖeke mele Mawu gbɔ o.” * (Romatɔwo 2:10, 11) Menye du si me tɔe wonye ye ɖenɛ fiana be Yehowa ave ame nu o, ke boŋ alesi wowɔa nui esi wose nu tso Yehowa kple mɔnukpɔkpɔ si Via, Yesu, ƒe tafevɔsaa ʋu ɖi ŋu lae. (Yohanes 3:16, 36) Paulo ŋlɔ bena: “Menye amesi ke nye Yudatɔ le gota la, enye Yudatɔ o, eye menye nusi ke le gota le ŋutilã nu, enye aʋatsotso o; hafi amesi nye Yudatɔ le ɣaɣla me la, eya boŋ enye Yudatɔ, eye dzimeʋatsotso le gbɔgbɔ me, menye le agbalẽŋlɔdzesi nu o.” Emegbe Paulo zã nya “Yudatɔ” (si gɔmee nye “Si tso Yuda,” si fia amesi wokafuna alo amesi dzea ame ŋu) aɖaŋutɔe hegblɔ kpee be: ‘Amesia ƒe kafukafu metso amewo gbɔ o, ke tso Mawu gbɔ boŋ.’ (Romatɔwo 2:28, 29) Yehowa kafua ame ameŋkumemakpɔmakpɔe. Ðe míawo hã míewɔnɛ nenema?\n12. Mɔnukpɔkpɔ kae Nyaɖeɖefia 7:9 na, eye na amekawo?\n12 Emegbe, le ŋutega aɖe me la, apostolo Yohanes kpɔ woɖe Kristotɔ wɔnuteƒewo fia be wonye gbɔgbɔmedukɔ si me tɔwo nye ame 144,000, ‘siwo nu wotre le Israel-viwo ƒe toawo katã me.’ Le amesiawo megbe la, Yohanes kpɔ “ameha gã, si . . . tso dukɔ sia dukɔ kple to sia to kple du sia du kple gbegbɔgblɔ sia gbegbɔgblɔ me, le tsitre ɖe fiazikpui la ŋgɔ kple alẽvi la ƒe ŋku me, wodo awu ʋlaya ɣiwo, eye wolé deʋayawo ɖe asi.” (Nyaɖeɖefia 7:4, 9) Esia fia be womeɖe gbe aɖe koŋ dolawo ɖa le Kristo-hame si li egbea me o. Mɔnukpɔkpɔ le ameƒomevi ɖesiaɖe si be wòatsi agbe le “xaxa gã” si gbɔna la me ahano “agbetsi dzidziwo” le xexeme yeyea me.—Nyaɖeɖefia 7:14-17.\nViɖe Siwo Tsoa Eme\n13-15. (a) Aleke míate ŋu aɖu ameƒomevi kple dekɔnuwo ƒe vovototo dzi? (b) Gblɔ vi siwo xɔlɔ̃wɔwɔ ate ŋu aɖe la ƒe kpɔɖeŋuwo.\n13 Yehowa nya mí nyuie, abe alesi fofo nyui nyaa viawoe ene. Nenema kee ne míeto ɖetsɔtsɔ le ame bubuwo ƒe dekɔnuwo kple amesiwo ƒomevi wonye me va dze sii wo nyuie la, vovototo megava nyea nu vevitɔ o. Du bubu me tɔ nyenye ƒe vovototowo buna, eye xɔlɔ̃wɔwɔ kple lɔlɔ̃ si nɔa anyi me sẽna ɖe edzi. Edoa ɖekawɔwɔ ɖe ŋgɔ. (Korintotɔwo I, 9:19-23) Esia dzena nyuie le dutanyanyuigblɔla siwo xɔa dutadɔdasiwo ƒe dɔwɔnawo me. Wotsɔa ɖe le amesiwo le afima me vevie, eye esia wɔnɛ be dutanyanyuigblɔlawo va kpɔnɛ be yewowɔa nu kple hame siwo le afima aduadu.—Filipitɔwo 2:4.\n14 Ameŋkumemakpɔmakpɔ me viɖewo dze wokpɔ le dukɔ geɖe me. Aklilu, si tso Ethiopia, va kpɔ be yetsi akogo le Britain ƒe fiadu, London, me. Nusi na eƒe akogotsitsia nu gasẽ ɖe edzi enye alesi wòwɔna nɛ be amewo metena ɖe amesiwo tso dukɔ bubu me ŋu o, si nye nɔnɔme si bɔ ɖe egbegbe Europa dugã geɖe me. Ke hã, nu bubu ka teƒee nye si Aklilu kpɔ esime wòde Kristotɔwo ƒe kpekpe aɖe le Yehowa Ðasefowo ƒe Fiaɖuƒe Akpata me! Vavalawo do dzaa nɛ vividoɖeameŋutɔe, eye eteƒe medidi hafi wòɖe dzi ɖi o. Ewɔ ŋgɔyiyi kabakaba le ŋudzedzekpɔkpɔ ɖe Wɔla la ŋu tutuɖo me. Eteƒe medidi o, edi mɔ siwo dzi wòato akpɔ gome le Fiaɖuƒenyanyuia kaka na ame bubu siwo le nuto ma me la me. Le nyateƒe me la, esi amesi nɔ zɔzɔm kple Aklilu le gbeadzi gbeɖeka bia gbee ku ɖe taɖodzinu siwo le esi azɔ le agbe me ŋu la, Aklilu ɖo eŋu enumake be yele mɔ kpɔm be yeava nɔ hame aɖe si doa yewo degbe, si nye Amharic me gbaɖegbe. Esi Eŋlisigbe hame si le afima ƒe hamemegãwo se nya sia la, wotsɔ dzidzɔ wɔ ɖoɖo be woaƒo Biblia me dutoƒonuƒo aɖe le gbe si Aklilu dona me. Amewo kpekpe wɔe be amedzrowo kple nutoa me tɔ gbogbo aɖewo va ƒo ƒu be yewoase dutoƒonuƒo gbãtɔ si woaƒo le Amharic gbe me le Britain. Egbea, Ethiopiatɔwo kple nutoa me tɔ bubuwo wɔ ɖeka le hame kpɔdzidzedze aɖe me. Afimatɔ geɖe va kpɔe be naneke mexe mɔ na yewo ɖokui tsɔtsɔ na Yehowa kple Kristotɔwo ƒe nyɔnyrɔxɔxɔ tsɔtsɔ ɖo kpe edzi o.—Dɔwɔwɔwo 8:26-36.\n15 Nɔnɔmewo kple afisiwo míetso le vovovo. Womenye nusi dzi woanɔ te ɖo agblɔ be ame aɖe xɔ asi wu nɔvia o; vovototowo koe wonye. Esi Ðasefo siwo nɔ Malta ƒukpo dzi nɔ Yehowa subɔla ɖeadzɔgbe yeyewo ƒe nyɔnyrɔxɔxɔ teƒe kpɔm nɔ dzidzɔ kpɔm la, amedzro siwo tso Britain hã nɔ dzidzɔvi fam. Maltatɔwo kple Britaintɔwo siaa ɖe woƒe seselelãmewo fia gake le mɔ vovovowo nu, eye lɔlɔ̃ sẽŋu si le wo si na Yehowa wɔe be Kristotɔwo ƒe hadede me sẽ ɖe edzi.—Psalmo 133:1; Kolosetɔwo 3:14.\nNazãbubu Dzi Ðuɖu\n16-18. Gblɔ nuteƒekpɔkpɔ aɖe si ɖe alesi woate ŋu aɖu nazãbubu dzi le Kristo-hamea me fia.\n16 Ne míaƒe lɔlɔ̃ na Yehowa kple na mía nɔvi Kristotɔwo le dzidzim ɖe edzi la, míate ŋu asrɔ̃ Yehowa wu le alesi míebua ame bubuwoe me. Míate ŋu aɖu nazã ɖesiaɖe si míebuna tsã ɖe dukɔ, ameƒomevi, alo dekɔnu aɖe me tɔwo ŋu dzi. Le kpɔɖeŋu me, bu Albert, si nɔ Britain ƒe Asrafoha me le Xexemeʋa II me, amesi Japantɔwo lé esime woɖu Singapore dzi, le ƒe 1942 me, ŋu kpɔ. Emegbe ezã ƒe etɔ̃ tsɔ wɔ dɔ le “kuketekemɔ” la ŋu, le afisi wova yɔ emegbe be Kwai-tɔdzisasrã la gbɔ. Esi woɖe asi le eŋu le aʋaa megbe la, eƒe kpekpeme katã nɔ kilogram 32, eƒe glãƒu ŋe eye eƒe ŋɔti xɔ abi, eye mitsinyenyedɔ, zɔlĩ, kple asrã nɔ fu ɖem nɛ. Ehati gamenɔla akpe geɖe tɔ gasesẽ wu; wo dometɔ geɖe metsi agbe o. Le fuwɔame siwo katã teƒe Albert kpɔ kple esiwo me wòto ta la, egbɔ va aƒe kple vevesese le ƒe 1945 me, eye medi be yease nya aɖeke kura tso Mawu alo mawusubɔsubɔ ŋu o.\n17 Albert srɔ̃, Irene, va zu Yehowa Ðasefo. Albert de Yehowa Ðasefowo ƒe hame si le wo gbɔ la ƒe kpekpe ʋɛ aɖewo ko be yeatsɔ ado dzidzɔ na ye srɔ̃e. Ðekakpui Kristotɔ aɖe si le ɣeyiɣiawo katã ƒe subɔsubɔdɔa wɔm si ŋkɔe nye Paul yi Albert gbɔ be yeaɖasrɔ̃ Biblia kplii. Eteƒe medidi o Albert va kpɔe dze sii be Yehowa bua amesiame le alesi eƒe dzi ƒe nɔnɔme le nu. Etsɔ eƒe agbe ɖe adzɔgbee na Yehowa eye wòxɔ nyɔnyrɔ.\n18 Emegbe Paul ʋu yi London eye wòsrɔ̃ Japangbe, heva wɔ ɖeka kple Japangbedolawo ƒe hamea. Esi wòdo susua ɖa be yeakplɔ Ðasefo Japantɔ aɖewo siwo va srã hamea kpɔ ne yewoaɖakpɔ yeƒe hame xoxoa ɖa la, nɔvi siwo le hamea me ɖo ŋku nazãbubu sẽŋu si nɔ Albert me ɖe Japantɔwo ŋu la dzi. Tso esime Albert gbɔ va Britain la, megadina be yeakpɔ Japantɔ aɖeke kple ŋku o, eyata nɔviawo tsi dzi ɖe alesi wòle nu wɔgee ɖe amedzroawo ŋu la ŋu. Mehiã be woatsi dzi o—Albert xɔ amedzroawo kple nɔvilɔlɔ̃ si me ɖeklemiɖeɖe aɖeke mele o.—Petro I, 3:8, 9.\n19. Apostolo Paulo ƒe aɖaŋuɖoɖo kae ate ŋu akpe ɖe mía ŋu ne ameŋkumekpɔkpɔ ƒomevi aɖe le mía me?\n19 Nunyala Fia Salomo ŋlɔ bena, ‘ameŋkumekpɔkpɔ menyo o.’ (Lododowo 28:21) Ele bɔbɔe be míate ɖe amesiwo míenya nyuie ŋu wu. Gake ɣeaɖewoɣi la, míetsɔa ɖe le eme na amesiwo míedze si tututu o la boo o. Ameŋkumekpɔkpɔ sia medze Yehowa subɔla o. Anyo be mí katã míadze agbagba awɔ ɖe Paulo ƒe aɖaŋuɖoɖo si me kɔ la dzi be ‘míakeke mía ɖokui’—ẽ, keke ɖokuiwò me le lɔlɔ̃ si le mía si na Kristotɔ siwo tso teƒe vovovowo me.—Korintotɔwo II, 6:13.\n20. Agbenɔnɔ ƒe akpa kawo mee wòle be míasrɔ̃ Yehowa, mía Mawu si mekpɔa ame ŋkume o la le?\n20 Míeɖanye amesiwo si dziƒoyiyi ƒe mɔnukpɔkpɔ su loo alo amesiwo si agbenɔnɔ le anyigba dzi tegbee ƒe mɔkpɔkpɔ le o, míaƒe ameŋkumemakpɔmakpɔ wɔnɛ be míesea vivi le alẽha ɖeka si kplɔla ɖeka li na la me. (Efesotɔwo 4:4, 5, 16) Agbagbadzedze be míasrɔ̃ Yehowa, mía Mawu si mekpɔa ame ŋkume o la, ate ŋu akpe ɖe mía ŋu le míaƒe Kristotɔwo ƒe subɔsubɔdɔa me, le míaƒe ƒomea me, kple le hamea me, ne míagblɔe tututu la, le agbenɔnɔ ƒe akpa sia akpa me. Le mɔ ka nu? Nyati si kplɔe ɖo aɖe esia me.\n^ mm. 3 Yehowa ƒe gãnyenye va zu nyati si wotsɔ kpa ha kɔkɔewoe emegbe.—Psalmo 135:8-11; 136:11-20.\n^ mm. 11 Le afisia la, nyagbɔgblɔ si nye “Helatɔwo” fia Trɔ̃subɔdukɔwo me tɔwo katã.—Insight on the Scriptures, si Yehowa Ðasefowo ta, Babla 1, axa 1004.\n• Aleke Yehowa ɖe ameŋkumemakpɔmakpɔ fia Raxab kple Gibeontɔwoe?\n• Aleke Yesu ɖe ameŋkumemakpɔmakpɔ fiae le eƒe nufiafia me?\n• Nukae ate ŋu akpe ɖe mía ŋu be míaɖu dekɔnuwo kple ameƒomevinyenye ƒe nazãbubuwo dzi?\nIsrael ƒe Kanaantɔwo dzi ɖuɖu dze egɔme\nYesu mehe ɖe megbe le ɖaseɖiɖi na Samaria nyɔnu aɖe ŋu o\nAmharic gbe me dutoƒo kpekpe aɖe si wowɔ le Britain\nLɔlɔ̃ si le Albert si na Yehowa kpe ɖe eŋu wòɖu nazãbubu dzi\nƉoe Ɖe Amewo Ɖoe Ɖe Amewo Srɔ̃ Yehowa, Mía Mawu Si Mekpɔa Ame Ŋkume O\nw03 6/15 axa 12-17


JW.ORG Videowo Kpe Ðe Sukuviwo Ŋu Le South Korea\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Chiyao Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kinyarwanda Kirghiz Kirundi Korean Latvian Lingala Lithuanian Luganda Luvale Macedonian Malagasy Malayalam Maltese Marathi Myanmar Ndebele (Zimbabwe) Nepali Norwegian Oromo Pangasinan Polish Portuguese Punjabi Quechua (Ayacucho) Quechua (Cuzco) Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tamil Tatar Telugu Tetun Dili Thai Tigrinya Tok Pisin Tsonga Turkish Twi Ukrainian Vietnamese Waray-Waray Wolaita Xhosa Yoruba Zulu\nAƑENƆ Soo-jeong, si nye sekɛndrisuku (lycée) aɖe ƒe aɖaŋuɖola le South Korea zãa video siwo le jw.org nyatakakadiƒea tsɔ fiaa nu eƒe sukuviwo. Egblɔ be: “Sukuviawo kpɔ dzidzɔ ɖe video si nye Ame Kae Nye Xɔlɔ̃ Vavã? ŋu ale gbegbe! Esi wokpɔ videoa vɔ la, wo dometɔ ɖe sia ɖe gblɔ be, ‘Nyemebu xɔlɔ̃dzedze ŋu alea kpɔ o! Nu yeye kurae wònye!’ Wo dometɔ aɖewo gblɔ be yewoayi nyatakakadiƒe sia ɣesiaɣi si yewohiã aɖaŋuɖoɖo.” Aƒenɔ Soo-jeong gblɔ kpee be: “Mekafu videoa na ame geɖe siwo nye aɖaŋuɖolawo abe nye ke ene eye dzi dzɔ wo be dɔwɔnu nyui sia li yewoate ŋu azã atsɔ afia nu yewoƒe sukuviwo.”\nVideo bubu si kpe ɖe sukuvi geɖe siwo le South Korea ŋue nye nutata ƒe video si nye Nɔ Te Ðe Anyrawɔlawo Nu Kɔmadamadae. Nufiala aɖe si fiaa nu le dɔwɔƒe si kpɔa ɖeviwo ƒe ŋutasẽnuwɔwɔwo kple wo nu léle ƒe nyawo gbɔ ɖee fia sukuvi aɖewo. Nufialaa gblɔ be, “ale si wotrɔ asi le videoa me nutatawo ŋu wonya kpɔ la wɔ dɔ ɖe sɔhɛ geɖe dzi. Azɔ hã, videoa nyo elabena menye mɔ siwo nu woato anɔ te ɖe ŋutasesẽ nu koe wòfia o, efia mɔ siwo dzi woato aƒo asa nɛ hã.” Dɔwɔƒea bia be woaɖe mɔ na yewo yewoazã videoa atsɔ afia nu le gɔmedzesukuwo kple titinasukuwo me. Eye woɖe mɔ na wo. Kpovitɔwo gɔ̃ hã le video siwo le jw.org la zãm.\nNe mèyi míaƒe nyatakakadiƒea haɖe o la, ke anyo be nàyi. Nyatakakadiƒea ʋuʋu le bɔbɔe, eye àte ŋu awɔ odio kple video, Biblia kple agbalẽwo ƒe kɔpiwo femaxee.


Na Wò Dzi Naku Ðe Nu Xɔasi Siwo Mawu Na Mí La Ŋu—Luka 12:34 | Nusɔsrɔ̃\nGBE BUBU Afrikaans Albanian Amerika Tokunɔgbe Amharic Amis Angola Tokunɔgbe Arabic Argentina Tokunɔgbe Armenian Armenian (West) Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombia Tokunɔgbe Croatian Cuba Tokunɔgbe Czech Czech Republic Tokunɔgbe Dangme Danish Digor Douala Dutch Ecuador Tokunɔgbe Edo Efik Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Garifuna Georgian German Germany Tokunɔgbe Greece Tokunɔgbe Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Hungary Tokunɔgbe Ibanag Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Jula Kabiye Kannada Kenya Tokunɔgbe Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malawi Tokunɔgbe Malay Malayalam Mam Mambwe-Lungu Marathi Maya Mazatec (Huautla) Mbunda Mexico Tokunɔgbe Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidzin (Kamerun) Poland Tokunɔgbe Polish Portugal Tokunɔgbe Portuguese Punjabi Quebec Tokunɔgbe Quechua (Ancash) Quechua (Bolivia) Romania Tokunɔgbe Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin Spain Tokunɔgbe Spanish Sranantongo Swahili Swahili (Congo) Swati Swedish Tagalog Taiwan Tokunɔgbe Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Venezuela Tokunɔgbe Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Tokunɔgbe Zulu\n“Afi si wò nu xɔasiwo le la, afi mae wò dzi hã anɔ.”—LUKA 12:34.\nHADZIDZI: 153, 104\nNe míaƒe dzi ku ɖe Mawu Fiaɖuƒea ŋu vavã la, nu kae esia aʋã mí be míawɔ?\nNu kae nèɖo kplikpaa be yeawɔ atsɔ aɖee afia be yelɔ̃ míaƒe gbeƒãɖeɖedɔ si xɔa ame ɖe agbe la?\nAleke míate ŋu aƒo nyateƒe siwo tso Mawu gbɔ la nu ƒu ɖe míaƒe nudzraɖoƒe, eye viɖe kawoe dona tso esia wɔwɔ me?\n1, 2. (a) Nu xɔasi etɔ̃ kawoe Yehowa na mí? (b) Nu kawo mee míadzro le nyati sia me?\nYEHOWA sie kesinɔnu le wu ame sia ame le xexea me godoo. (1 Kron. 29:11, 12) Esi wònye Fofo dɔmenyotɔ ta la, eʋua asi me faa naa gbɔgbɔmekesinɔnuwo ame siwo dea asixɔxɔ wo ŋu. Aleke gbegbe míedaa akpee ye nye esi be Yehowa na kesinɔnu vavã siwo nye (1) Mawu Fiaɖuƒea, (2) míaƒe gbeƒãɖeɖedɔ si xɔa ame ɖe agbe, kple (3) nyateƒe xɔasi siwo le eƒe Nya la me mí! Gake ne míeɖɔ ŋu ɖo o la, mímagava nɔ asixɔxɔ dem nu xɔasi siawo ŋu o, eye ɖeko wòanɔ abe ɖe míetsɔ wo ƒu gbe ene. Hafi nu xɔasi siawo nakpɔtɔ anɔ mía si la, ele be míawɔ wo ŋu dɔ nyuie eye míayi edzi anɔ lɔlɔ̃ si le mía si na wo la tum ɖo. Yesu gblɔ be: “Afi si wò nu xɔasiwo le la, afi mae wò dzi hã anɔ.”—Luka 12:34.\n2 Na míadzro ale si míate ŋu ana míaƒe lɔlɔ̃ kple ŋudzedzekpɔkpɔ ɖe Fiaɖuƒea, gbeƒãɖeɖedɔa, kple Biblia me nyateƒea ŋu nadzi ɖe edzi kple ale si míawɔ alé wo me ɖe asi la me. Ne míele esia me dzrom la, de ŋugble le nu si nàwɔ be wò dzi naku ɖe Mawu ƒe nunana siawo ŋu geɖe wu la ŋu.\nMAWU FIAÐUƑEA LE ABE DZONU AÐE SI XƆ ASI ŊUTƆ ENE\n3. Nu kae asitsala si ŋu Yesu ƒo nu tsoe le eƒe kpɔɖeŋua me la lɔ̃ faa be yeawɔ ale be dzonu xɔasia nasu ye si? (Kpɔ nɔnɔmetata si le nyati sia ƒe gɔmedzedze.)\n3 Xlẽ Mateo 13:45, 46. Yesu wɔ kpɔɖeŋu tso asitsala aɖe si nɔ dzonuwo dim ŋu. Ðikeke mele eme o be le ƒe siwo asitsalaa tsɔ tsa asii me la, eƒle dzonuwo dzra zi gbɔ zi geɖe. Ke azɔ la, eva ke ɖe dzonu tɔxɛ aɖe ŋu; dzonua nyo ale gbegbe be ekpɔkpɔ ɖeɖe na dzi dzɔe eteƒe mekɔ o. Ke hã, ele be wòadzra nu siwo katã le esi hafi wòate ŋu aƒlee. Bu ale si gbegbe dzonu ma xɔ asi nɛ ŋu kpɔ!\n4. Ne míelɔ̃ Mawu Fiaɖuƒea vevie abe ale si asitsalaa lɔ̃ dzonu ma ene la, nu kae míawɔ?\n4 Nufiame kae le kpɔɖeŋu sia me na mí? Mawu Fiaɖuƒea le abe dzonu aɖe si xɔ asi ŋutɔ ene. Ne míelɔ̃ Mawu Fiaɖuƒea vevie abe ale si asitsalaa lɔ̃ dzonu ma ene la, míalɔ̃ faa aɖe asi le nu sia nu ŋu ale be míazu Fiaɖuƒea teviwo eye míakpɔtɔ anye eteviwo ɖaa. (Xlẽ Marko 10:28-30.) Bu ame eve aɖewo siwo wɔe alea la ƒe kpɔɖeŋuwo ŋu kpɔ.\n5. Nu kae Zaxeo lɔ̃ faa be yeawɔ le Mawu Fiaɖuƒea ta?\n5 Zaxeo nye adzɔxɔlawo ƒe amegã aɖe si to amewo tafatafa dzi va zu kesinɔtɔ. (Luka 19:1-9) Ke hã, esi ame madzɔmadzɔ ma se Fiaɖuƒe ŋuti nya si Yesu nɔ gbeƒã ɖemee la, ekpɔe be asixɔxɔ gã aɖe le nya si yese la ŋu eye wòɖe afɔ enumake. Egblɔ be: “Kpɔ ɖa Aƒetɔ, matsɔ nye nunɔamesiwo ƒe afã ana ame dahewo, eye maɖo nu sia nu si metafa ame aɖe xɔ le esi la teƒe zi ene.” Etsɔ dzidzɔ ɖe asi le kesinɔnu siwo wòkpɔ to ametafatafa dzi la ŋu eye wòdzudzɔ ŋukeklẽ ɖe ŋutilãmenuwo ŋu.\n6. Tɔtrɔ kawoe Rose wɔ hafi va zu Mawu Fiaɖuƒea tevi, eye nu ka tae wòwɔ tɔtrɔ mawo ɖo?\n6 Ƒe aɖewoe nye esi va yi la, nyɔnu aɖe si míayɔ be Rose la nye nyɔnu si dɔna kple nyɔnu hafi va se Fiaɖuƒe ŋuti nyaa. Enye habɔbɔ aɖe ƒe tatɔ. Habɔbɔ ma ʋlia ŋutsu siwo dɔna kple ŋutsuwo kpakple nyɔnu siwo dɔna kple nyɔnuwo la ƒe gomenɔamesiwo ta. Ke hã, esi Rose va nɔ Biblia srɔ̃m la, ekpɔe be asixɔxɔ gã le Mawu Fiaɖuƒe ŋuti nya la ŋu. Gake ekpɔe hã be ele be yeawɔ tɔtrɔ gãwo. (1 Kor. 6:9, 10) Eƒe dzi ʋãe wòdo le habɔbɔ ma me eye wòtso kadodo si le eya kple eƒe ahiãvi nyɔnua dome la me. Rose xɔ nyɔnyrɔ le ƒe 2009 me, eye le ƒe si kplɔe ɖo me la, eva zu gbesiagbe mɔɖela. Ale si wòlɔ̃ Yehowa kple Eƒe Fiaɖuƒea la nu sẽ wu eƒe ŋutilãa ƒe nudzodzrowo.—Marko 12:29, 30.\n7. Nu kae akpe ɖe mía ŋu míayi edzi alɔ̃ Mawu Fiaɖuƒea bliboe?\n7 Mía dometɔ geɖe wɔ tɔtrɔ gãwo le míaƒe agbe me hafi va zu Mawu Fiaɖuƒea teviwo. (Rom. 12:2) Ke hã, mese ɖe afi ma o. Ele be míayi edzi anɔ ŋudzɔ be nu sia nu si ate ŋu aɖe míaƒe susu ɖa le Mawu Fiaɖuƒea ŋu, abe didi be ŋutilãmenu geɖe nasu mía si kple gbɔdɔdɔ ƒe dzodzro vɔ̃wo ene, nagafi míaƒe dzi o. (Lod. 4:23; Mat. 5:27-29) Yehowa na nu xɔasi bubu mí si akpe ɖe mía ŋu míaƒe dzi naku ɖe Mawu Fiaɖuƒea ŋu bliboe.\nMÍAƑE GBEƑÃÐEÐEDƆ SI XƆA AME ÐE AGBE\n8. (a) Nu ka tae apostolo Paulo gblɔ tso míaƒe gbeƒãɖeɖedɔa ŋu be enye ‘nu xɔasi si le anyigoewo me’? (b) Aleke Paulo ɖee fia be yedea asixɔxɔ gbeƒãɖeɖedɔa ŋu?\n8 Yesu de dɔ asi na mí be míaɖe gbeƒã Mawu Fiaɖuƒe ŋuti nya nyuia ahafia nu amewo tso eŋu. (Mat. 28:19, 20) Apostolo Paulo nya asixɔxɔ si gbegbe le gbeƒãɖeɖedɔa ŋu. Egblɔ tso nubabla yeyea ƒe subɔsubɔdɔa ŋu be enye ‘nu xɔasi si le anyigoewo me.’ (2 Kor. 4:7; 1 Tim. 1:12) Esi míede blibo o ta la, ɖeko míele abe anyigoewo ene, ke hã, gbedeasi si míeɖea gbeƒãe la ate ŋu ana míawo ŋutɔwo kple ame siwo ɖoa to mí la nakpɔ agbe mavɔ. Esi Paulo nya esia ta la, egblɔ be: “Nya nyui la tae mewɔa nuwo katã ɖo, ale be nye hã mate ŋu agblɔe na amewo.” (1 Kor. 9:23) Ɛ̃, ale si Paulo lɔ̃ gbeƒãɖeɖedɔae la na wòku kutri le nusrɔ̃lawɔwɔdɔa me. (Xlẽ Romatɔwo 1:14, 15; 2 Timoteo 4:2.) Esia kpe ɖe eŋu wòdo dzi le yometiti sesẽwo gɔ̃ hã me. (1 Tes. 2:2) Aleke míawo hã míate ŋu aɖee afia be míelɔ̃ gbeƒãɖeɖedɔa abe ale si Paulo lɔ̃e ene?\n9. Mɔ kawo nue míaɖee afia le be míedea asixɔxɔ gbeƒãɖeɖedɔa ŋu?\n9 Mɔ aɖe si nu Paulo ɖee fia le be yedea asixɔxɔ gbeƒãɖeɖedɔa ŋue nye be, enɔ ŋudzɔ be yeawɔ mɔnukpɔkpɔ ɖe sia ɖe ŋu dɔ aɖi ɖase na amewo. Abe ale si apostoloawo kple Kristotɔ gbãtɔwo wɔe ene la, míawo hã míeɖia vomeɖase eye míeɖea gbeƒã le dutoƒo kple tso aƒe me yi aƒe me. (Dɔw. 5:42; 20:20) Le ale si nɔnɔmeawo aɖe mɔe nu la, míedia mɔ siwo dzi míato akeke míaƒe subɔsubɔdɔa ɖe enu, ɖewohĩ to kpekpeɖeŋu mɔɖeɖedɔa alo gbesiagbe mɔɖeɖedɔa wɔwɔ me. Azɔ hã, míate ŋu asrɔ̃ gbe bubu, alo aʋu ayi teƒe bubu le dukɔ si me míele me loo alo duta gɔ̃ hã.—Dɔw. 16:9, 10.\n10. Yayra kae Irene kpɔ le esi wòku kutri le nya nyui gbɔgblɔ dɔa me ta?\n10 Bu kpɔɖeŋu sia ŋu kpɔ. Irene nye nɔvinyɔnu tre aɖe si le Amerika. Edi vevie be yeaɖe gbeƒã na Russiagbedola siwo nye amedzrowo le dukɔa me. Esi wòdze dɔ sia gɔme le ƒe 1993 me la, gbeƒãɖela 20 pɛ koe nɔ Russiagbedolawo ƒe ƒuƒoƒoa me le New York City. Irene ɖe gbeƒã na Russiagbedolawo kutrikukutɔe ƒe 20 aɖewo. Irene gblɔ be: “Va de asi na fifia la, nyemeɖu tu na Russiagbea o.” Ke hã, Yehowa yra ɖe dɔ si eya kple ame bubuwo wɔ dzonɔamemetɔe la dzi. Fifia, Russiagbedolawo ƒe hame ade ye le New York City. Ame siwo Irene srɔ̃ nu kple la dometɔ wuiatɔ̃ xɔ nyɔnyrɔ. Wo dometɔ aɖewo le subɔsubɔm le Betel, ɖewo nye mɔɖelawo, eye bubuwo hã nye hamemetsitsiwo. Irene gblɔ be, “Ne mebu taɖodzinu bubu siwo yome mate ŋu ati hafi ŋu la, mekpɔnɛ be wo dometɔ aɖeke mate ŋu ana makpɔ dzidzɔ si gbegbe kpɔm mele fifia o.” Ɛ̃, Irene de asixɔxɔ eƒe subɔsubɔdɔa ŋu!\nÐe nèdea asixɔxɔ wò gbeƒãɖeɖedɔa ŋu hedia ɣeyiɣi kpɔa gome le eme kwasiɖa sia kwasiɖa?(Kpɔ memama 11, 12)\n11. Ne wole mía yome tim gake míeyi edzi ɖe gbeƒã la, nu nyui kawoe dona tso eme?\n11 Ne míedea asixɔxɔ míaƒe gbeƒãɖeɖedɔa ŋu la, míayi edzi anɔ gbeƒã ɖem ne wole mía yome tim gɔ̃ hã, abe ale si apostolo Paulo wɔe ene. (Dɔw. 14:19-22) Le ƒe 1930-awo kple ƒe 1940-awo ƒe gɔmedzedze la, mía nɔvi siwo nɔ Amerika to yometiti sesẽwo me. Ke hã, abe Paulo ene la, womena ta o, ke boŋ woyi edzi nɔ gbeƒã ɖem. Eva hiã be nɔviawo naʋli gome si le mía si be míaɖe gbeƒã la ta zi gbɔ zi geɖe le ʋɔnu. Le ƒe 1943 me esi Nɔviŋutsu Nathan H. Knorr nɔ nu ƒom tso ʋɔnudrɔ̃nya aɖe si me Amerika ƒe Ʋɔnudrɔ̃ƒe Kɔkɔtɔ tso afia dzɔdzɔe na mía nɔviwo le me ŋu la, egblɔ be: “Miaƒe ʋiʋli vevie tae míeɖu dzi le ʋɔnunyawo me ɖo. Ne ɖe gbeƒãɖelawo meyi edzi ɖe gbeƒã o la, anye ne nya aɖeke maɖo Ʋɔnudrɔ̃ƒe Kɔkɔtɔ la o; gake esi mi, gbeƒãɖelawo, kple nɔvi siwo le xexea me godoo, mieyi dɔa dzi eye miena ta o tae womete ŋu xe mɔ ɖe míaƒe gbeƒãɖeɖedɔa nu o. Esi Aƒetɔ la ƒe amewo nɔ tsitre sesĩe ta la, esia wɔe be ʋɔnudrɔ̃ƒea va tso afia sia na mí mlɔeba.” Ale si mía nɔviwo nɔ tsitre sesĩe nenema ke le dukɔ bubuwo me la wɔe be míeɖu dzi le ʋɔnudrɔ̃nya siawo tɔgbi me. Ɛ̃, lɔlɔ̃ si le mía si na gbeƒãɖeɖedɔa ate ŋu ana míaɖu yometiti dzi.\n12. Aleke nèɖoe kplikpaa be yeawɔ subɔsubɔdɔae?\n12 Ne míebua gbeƒãɖeɖedɔa be enye nunana xɔasi si tso Yehowa gbɔ la, menye gaƒoƒo agbɔsɔsɔme si míaŋlɔ ɖe míaƒe akɔntagbalẽvia dzie anye nu vevitɔ na mí o. Ke boŋ, míawɔ míaƒe ŋutete ɖe sia ɖe be ‘míaɖi ɖase le nya nyui la ŋu tsitotsito.’ (Dɔw. 20:24; 2 Tim. 4:5) Gake nu kae míafia amewo? Na míalé ŋku ɖe nu xɔasi bubu aɖe si Mawu na mí la ŋu.\nNYATEƑE XƆASI SIWO LE MÍAƑE NUDZRAÐOƑE\n13, 14. Nu kae nye “kesinɔnudzraɖoƒe” si ŋu Yesu ƒo nu tsoe le Mateo 13:52, eye aleke míaƒo nuwo nu ƒu ɖe eme?\n13 Nu xɔasi etɔ̃lia si Mawu na míe nye nyateƒe siwo míeva srɔ̃. Yehowae nye nyateƒe Mawu la. (2 Sam. 7:28; Ps. 31:5) Esi wònye Fofo dɔmenyotɔ ta la, efiaa nyateƒe xɔasiwo ame siwo vɔ̃nɛ. Tso esime míese nyateƒea zi gbãtɔ la, mɔnukpɔkpɔ su mía si míesrɔ̃ nyateƒenya geɖewo tso Mawu ƒe Nya, Biblia, kple habɔbɔa ƒe agbalẽwo, takpekpewo kpakple kpekpe siwo míedena kwasiɖa sia kwasiɖa la me. Le ɣeyiɣi aɖe megbe la, nyateƒe siwo míesrɔ̃, xoxoawo kple yeyeawo siaa, va sɔa gbɔ ɖe nu si Yesu yɔ be míaƒe “kesinɔnudzraɖoƒe” la. (Xlẽ Mateo 13:52.) Yehowa akpe ɖe mía ŋu míaƒo nyateƒe xɔasi yeyewo nu ƒu ɖe míaƒe ‘kesinɔnudzraɖoƒea’ ne míedia wo abe kesinɔnu ɣaɣlawo ene. (Xlẽ Lododowo 2:4-7.) Aleke míate ŋu awɔ esiae?\n14 Ele be míalé fɔ ɖe ɖokuisinusɔsrɔ̃ ŋu eye míanɔ Mawu ƒe Nya la kple míaƒe agbalẽwo me kum tsitotsito. Esia akpe ɖe mía ŋu míake ɖe nyateƒe “yeyewo” ŋu. Wonye nyateƒe yeyewo le gɔmesesea nu be wonye nu siwo míenya tsã o. (Yos. 1:8, 9; Ps. 1:2, 3) Wogblɔ le magazine sia ƒe gbãtɔ si wota le July 1879 me be: “Nyateƒe la le abe seƒoƒo sue aɖe si le gbedadaƒo, si aʋatsonufiafia ƒe gbe vɔ̃ɖiwo ƒo xlã hevu tsyɔ kloe, la ene. Hafi nàke ɖe eŋu la, ele be nànɔ edidi dzi. . . . Hafi wòasu asiwò la, ke ele be nàbɔbɔ agbee. Mègana nyateƒea ƒe seƒoƒo ɖeka pɛ nadze ŋuwò o. . . . Ƒo geɖe nu ƒu, di bubuwo kpee.” Ɛ̃, ele be wòanye míaƒe didi vevie be míaƒo nyateƒe xɔasiwo nu ƒu ɖe míaƒe nudzraɖoƒe.\n15. Nu ka tae míate ŋu agblɔ be nyateƒe aɖewo nye nyateƒe “xoxowo”? Eye nyateƒe xoxo siwo léa dzi na wò la dometɔ aɖewo ɖe?\n15 Míesrɔ̃ nyateƒe xɔasi aɖewo esi míete hadede kple Mawu ƒe amewo. Míate ŋu agblɔ be nyateƒe xɔasi mawo nye nyateƒe “xoxowo,” le susu sia nu be woawoe míesrɔ̃ gbã. Nu kawoe nye nyateƒe siawo dometɔ aɖewo? Le kpɔɖeŋu me, míesrɔ̃e be Yehowae nye mía Wɔla kple Agbenala, eye tameɖoɖo aɖe le esi ɖe amegbetɔwo ŋu. Míesrɔ̃e hã be lɔlɔ̃ ʋã Mawu wòtsɔ Via sa vɔe wònye tafe ɖe mía ta ale be míavo tso nu vɔ̃ kple ku si me. Gakpe ɖe eŋu la, míesrɔ̃e hã be Mawu ƒe Fiaɖuƒea ava ɖe fukpekpewo katã ɖa eye mɔnukpɔkpɔ asu mía si be míanɔ agbe tegbee le ŋutifafa kple dzidzɔ me le Fiaɖuƒedziɖuɖua te.—Yoh. 3:16; Nyaɖ. 4:11; 21:3, 4.\n16. Ne wowɔ asitɔtrɔ le ale si míese nyateƒe aɖe gɔmee ŋu la, nu kae wòle be míawɔ?\n16 Ɣeaɖewoɣi la, wotrɔa asi le gɔmesese si le mía si ku ɖe Biblia me nyagblɔɖi aɖe alo Ŋɔŋlɔawo ƒe akpa aɖe ŋu la ŋu. Ne edzɔ alea la, ele be míadi ɣeyiɣi adzro gɔmesese yeyea me nyuie ahade ŋugble le eŋu. (Dɔw. 17:11; 1 Tim. 4:15) Menye vovototo gã siwo le gɔmesese yeyea kple xoxoa dome la gɔme koe míadi be míase o, ke ele be míadze agbagba be míade dzesi vovototo suesuesueawo hã. Ne míewɔe alea la, kakaɖedzi li be nyateƒe yeyea ava kpe ɖe esiwo le míaƒe nudzraɖoƒea xoxo la ŋu. Nu ka tae agbagbadzedze sia ɖea vi?\n17, 18. Aleke gbɔgbɔ kɔkɔea ate ŋu akpe ɖe mía ŋu?\n17 Yesu gblɔ be Mawu ƒe gbɔgbɔ kɔkɔea ate ŋu aɖo ŋku nu siwo míesrɔ̃ va yi la dzi na mí. (Yoh. 14:25, 26) Aleke esia ate ŋu aɖe vi na mí ame siwo ɖea gbeƒã nya nyuia le dutoƒo? Bu nɔviŋutsu aɖe si ŋkɔe nye Peter ƒe kpɔɖeŋu ŋu kpɔ. Exɔ ƒe 19 le ƒe 1970 me, eye ɖeko wòdze subɔsubɔdɔ gɔme le Betel, le Britain koe nye ema. Gbe ɖeka esime wònɔ gbeƒã ɖem tso aƒe me yi aƒe me la, edo go ŋutsu aɖe, si xɔ abe ƒe 50 ene, si ɖo ge wuyaa. Peter biae be adi be yease Biblia gɔme hã. Nyaa dze ŋutsua kpo, eye wòɖo eŋu nɛ be Yudatɔ rabiwo ƒe aƒe mee nye esia. Esi ŋutsua di be yeado Peter kpɔ ta la, ebiae be, “Vinye, gbe ka mee woŋlɔ Daniel ƒe agbalẽa ɖo?” Peter ɖo eŋu nɛ be, “Woŋlɔ eƒe akpa aɖewo ɖe Aramgbe me.” Peter gblɔ be, “Ewɔ nuku na rabia be menya ŋuɖoɖoa—gake ewɔ nuku na nye ŋutɔ wu eya gɔ̃ hã! Aleke wòdzɔe be menya ŋuɖoɖoa? Esi metrɔ yi aƒe me eye metsa Gbetakpɔxɔ kple Nyɔ! magazine siwo do ɣleti aɖewoe nye ema me la, meke ɖe nyati aɖe si me wogblɔ le be Aramgbe mee woŋlɔ Daniel ƒe agbalẽa ɖo la ŋu.” (Dan. 2:4, etenuŋɔŋlɔ) Ɛ̃, gbɔgbɔ kɔkɔea ate ŋu aɖo ŋku nu siwo míexlẽ va yi kple nu siwo míedzra ɖo ɖe míaƒe kesinɔnudzraɖoƒea dzi na mí.—Luka 12:11, 12; 21:13-15.\n18 Ne míede asixɔxɔ nunya si tso Yehowa gbɔ ŋu la, míaƒe dzi aʋã mí be míaƒo nyateƒe xɔasiwo, yeyeawo kple xoxoawo siaa, nu ƒu ɖe míaƒe kesinɔnudzraɖoƒea. Ne míeva lɔ̃ Yehowa ƒe nunya hekpɔ ŋudzedze ɖe eŋu vevie la, míasu te nyuie be míafia nu amewo.\nKPƆ WÒ NU XƆASIAWO TA\n19. Nu ka tae wòle be míakpɔ nu xɔasi siwo Mawu na mí la ta?\n19 Satana kple eƒe xexea le agbagba dzem ɣeawokatãɣi be yewoana míadzudzɔ asixɔxɔdede nu xɔasi siwo Mawu na mí, siwo ŋu míeƒo nu tsoe le nyati sia me, la ŋu. Ne míeɖɔ ŋu ɖo o la, eƒe aɖaŋu vɔ̃wo ate ŋu agblẽ nu le mía ŋu. Dɔ siwo me wobe míakpɔ ga geɖe le, didi be míanɔ agbe si me dzidzeme le, alo nunɔamesiwo fiafia adegbeƒoƒotɔe ate ŋu akplɔ mí atrae. Apostolo Yohanes xlɔ̃ nu mí be xexea kple eƒe nudzodzrowo nu va yina. (1 Yoh. 2:15-17) Eya ta, ele be míaku kutri vevie be míayi edzi ade asixɔxɔ nu xɔasi siwo Mawu na mí la ŋu ahakpɔ wo ta.\n20. Nu kae nèɖo kplikpaa be yeawɔ be nàkpɔ nu xɔasi siwo Mawu na wò la ta?\n20 Ele be nàlɔ̃ faa aɖe asi le nu sia nu si ana lɔlɔ̃ si le asiwò na Mawu Fiaɖuƒea me nagbɔdzɔ la ŋu. Yi edzi nànɔ gbeƒã ɖem dzonɔamemetɔe, eye mègaɖe mɔ gbeɖe be wò ŋudzedzekpɔkpɔ ɖe míaƒe gbeƒãɖeɖedɔ si xɔa ame ɖe agbe la ŋu nayi to o. Yi edzi nànɔ Biblia me nyateƒea dim kutrikukutɔe. Ne èwɔ esia la, àƒo “[nu xɔasiwo nu ƒu] ɖe dziƒowo, afi si fiafitɔ megogona o, eye agbagblaʋui hã megblẽa nu le o. Elabena afi si wò nu xɔasiwo le la, afi mae wò dzi hã anɔ.”—Luka 12:33, 34.\nƉoe Ɖe Amewo Ɖoe Ɖe Amewo Na Wò Dzi Naku Ðe Nu Xɔasi Siwo Mawu Na Mí La Ŋu


Psalmowo 91 - Holy Bible [Ewe Bible 1913] - (Psa 91)\nAmesi bɔbɔ nɔ dziƒoʋitɔ la ƒe bebeƒe, eye wòle ŋusẽkatãtɔ la ƒe vɔvɔli te la,\neya gblɔna na Yehowa be: Nye sitsoƒe kple nye mɔ̃ sesẽ nenye, nye Mawu, si ŋu meɖoa ŋu ɖo.\nElabena aɖe wò tso xevimɔ̃trela ƒe adoboli me, tso dɔvɔ̃, si gblẽa nu me.\nAtso eƒe fu atsyɔ dziwò eye eƒe aʋala fe nabe ɖo; akpoxɔnu gã kple ɖagbitɔ enye eƒe nyateƒe la.\nMava zã me ŋɔdzi kple aŋutrɔ, si le ʋɔ lũm le ŋkeke me,\nɖɔvɔ̃, si le zɔzɔm le blukɔ me, kple dɔ xɔleameŋua, si le nu gblẽm le ŋdɔ la o.\nAkpe nenɔ anyi dzem ɖe axawò, eye akpe ewo ɖe wò nuɖusi me, ke wò la, mate ɖe ŋuwò o!\nVava, àkpɔe kple wò ŋkuwo, eye àkpɔ alesi woaɖo eteƒe na ame vɔ̃diwoe.\nElabena Yehowa enye wò si tsoƒe, eye dziƒoʋitɔ la nètsɔ wɔ nɔwòƒee.\nDzɔgbevɔ̃e maƒo go wò o, eye hiãkame mate ɖe wò agbaɖɔ ŋu o.\nAsi me woakɔ wò ɖo, ne màgatsɔ wò afa axlã ɖe kpea ɖeke o.\nAzɔ dzata kple ƒli dzi, eye enya avuzi le dzatavi kple ʋɔ driba dzi.\nMaɖee, elabena eku ɖe ŋunye; makɔe aɖo kɔkɔƒe, elabena enya nye ŋkɔ.\nAyɔm, eye matɔ nɛ, meli kplii le hiã me; maɖee le eme, eye mahaɖe bubu eŋu.


GBE BUBU Albanian Arabic Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Gujarati Hiligaynon Hindi Hungarian Igbo Indonesian Italian Japanese Kannada Kinyarwanda Korean Latvian Lithuanian Malagasy Malayalam Myanmar Norwegian Pangasinan Papiamento (Aruba) Papiamento (Curaçao) Polish Portuguese Punjabi Rarotongan Romanian Samoan Sepedi Setswana Shona Silozi Sinhala Slovak Slovenian Spanish Swahili Swedish Tagalog Telugu Thai Tshiluba Tsonga Turkish Twi Ukrainian Urdu Vietnamese\n“BIBLIA nye agbalẽ siwo woma wu le míaƒe dukɔ [Italy] me la dometɔ ɖeka, gake ɖewohĩ enye agbalẽ siwo amewo mexlẽna kura o dometɔ ɖeka hã. Vaseɖe fifia la, womedea dzi boo aɖeke ƒo na Katolikotɔwo be woanya Biblia me nyawo ahaxlẽe be enye Mawu ƒe Nya o. Zi geɖe la, didi nɔa ame aɖewo me be yewoanya Biblia me nyawo gake ame aɖeke meli afia wo o.”\nNya sia si wogblɔ le Italytɔwo ƒe Bisiɔpwo ƒe Takpekpe aɖe me le ƒe 1995 me fɔ biabia geɖewo ɖe te. Le ƒe alafa siwo va yi me la, ɖe Italytɔ geɖe xlẽna Bibliaa? Nukatae agbɔsɔsɔme si woma le Italy mede dukɔ bubuwo tɔ nu o? Nukatae Biblia kpɔtɔ nye agbalẽ si Italytɔwo mexlẽna tututu o? Italygbe me Bibliawo ƒe ŋutinya me dzodzro ana míakpɔ ŋuɖoɖo aɖewo na biabia siawo.\nExɔ ƒe alafa geɖe hafi gbegbɔgblɔ siwo nye Fransegbe, Italygbe, Portugalgbe, Spaingbe kple bubuawo va do tso Latingbe me. Le Europa dukɔ geɖe siwo me wodoa Latingbe le me la, wova dze asixɔxɔ dede wo degbewo ŋu, eye wova nɔ wo zãm le agbalẽsrɔ̃nyawo kura gɔ̃ hã me. Wo degbewo zazã le nu geɖe me va kpɔ ŋusẽ ɖe Biblia gɔme ɖeɖe dzi. Le mɔ ka nu? Ɣeaɖeɣi la, Latingbe si dzi woda asi ɖo Katolikohaa zãna la va yi to kura, eye gbe vovovo siwo koŋ dukɔ siawo dona kple esiwo wodona le woƒe nuto aɖewo ɖeɖeko me va keke ta ale gbegbe be amesiwo mede suku o megava se Latingbe o.\nKaka ƒe 1000 naɖo la, Italytɔ akpa gãtɔ megate ŋu xlẽa Vulgate Biblia si le Latingbe me o, ne ɖe le wo si kura gɔ̃ hã. Sɔlemehaa kpɔ ŋusẽ ɖe agbalẽsrɔ̃nyawo kple nusiwo wofiana le yunivɛsiti ʋɛ siwo nɔ anyi ɣemaɣi dzi ƒe alafa geɖe. Ame ŋkuta ʋɛ aɖewo ko sie mɔnukpɔkpɔa su be woade suku. Aleae wòdzɔe be Biblia va zu “agbalẽ si amewo menya o” mlɔeba. Ke hã, ame geɖe di vevie be Mawu ƒe Nyaa nanɔ yewo si eye yewoase eme nyawo gɔme ɖe yewo degbe me.\nSɔlemehakplɔla geɖe vɔ̃ be Biblia gɔme ɖeɖe ɖe gbe bubuwo me ava de nusi wonɔ yɔyɔm be xɔsegbegbe ƒe dzi ƒo. Le ŋutinyaŋlɔla Massimo Firpo ƒe nya nu la, “ne amewo zã wo degbe me Bibliawo la, [afia be] woɖe [Latingbe si] sɔlemehakplɔlawo [zãna] si na wokpɔ ŋusẽ ɖe subɔsubɔnyawo dzi ƒe ŋusẽkpɔɖeamedzi ɖa.” Eyata, susu siwo ta Italytɔwo menya Biblia o tso gbaɖegbe ke vaseɖe fifia la tso woƒe dekɔnuwo, subɔsubɔnyawo, kple hadomegbenɔnɔ gbɔ.\nBiblia ƒe Akpa Siwo Gɔme Woɖe Gbã\nƑe alafa 13 lia mee woɖe Biblia si le Latingbe me ƒe akpa aɖewo gɔme ɖe Italygbe me. Asie wotsɔ ŋlɔ Biblia-gbalẽ siwo gɔme woɖe, eye woxɔ asi ŋutɔ. Le ƒe alafa 14 lia me, esime Biblia gɔme ɖeɖe va bɔ la, wova ɖe Biblia bliboa kloe gɔme ɖe Italygbe me togbɔ be ame vovovowoe ɖe egɔme le ɣeyiɣi kple teƒe vovovowo hã. Biblia siawo gɔmeɖelawo dometɔ geɖe meyɔ woƒe ŋkɔ ɖe Bibliaa ŋu o. Kesinɔtɔwo kple agbalẽnyalawo ko sie wonɔ, elabena woawo sie ga nɔ wote ŋu ƒle wo alo woawo koe te ŋu xlẽ wo.\nHena ƒe alafa geɖe la, ame akpa gãtɔ medena suku o. Le ɣeyiɣi si me Italy dukɔ katã wɔ ɖeka le ƒe 1861 me kura gɔ̃ hã la, amesiwo ade 75 kloe le alafa mee mede suku o. Esime Italy dziɖuɖu yeyea dzra ɖo be yeade se si ana amesiame nade suku femaxee la, Papa Pius IX ŋlɔ agbalẽ na fia la le ƒe 1870 me ƒoe ɖe enu be wòatsi tre ɖe sea ŋu, elabena Papaa gblɔ be enye “dɔvɔ̃” si ƒe taɖodzinue nye be “wòagblẽ Katoliko sukuwo dome keŋkeŋ.”\nItalygbe me Biblia Gbãtɔ\nWota Biblia blibo si gɔme woɖe ɖe Italygbe me le Venice le ƒe 1471 me, si nye ƒe 16 le agbalẽtamɔ̃ zazã le Europa megbe. Nicolò Malerbi, si nye saɖagaxɔmenɔla le Camaldoli tsɔ ɣleti enyi ɖe Biblia gɔmee. Ekpɔ Latin Vulgate Biblia dzi trɔ asi le gɔmeɖeɖe siwo li xoxo ŋu nyuie eye wòtsɔ alesi woyɔa nanewo le Venetia, afisi wònɔ la, ɖɔ li nya aɖewo le wo me. Eƒe gɔmeɖeɖe lae nye Italygbe me Biblia gbãtɔ si wozã agbalẽtamɔ̃ tsɔ ta hema wu ɖesiaɖe ɣemaɣi.\nAntonio Brucioli hãe nye ame bubu aɖe si ɖe Biblia gɔme le Venice. Enye agbalẽnyala siwo tsɔ ɖe le dekɔnuwo kple amegbetɔwo ƒe ŋutetewo dodo ɖe ŋgɔ me dometɔ ɖeka, si si Protestanttɔwo ƒe nukpɔsusu nɔ. Ke hã, medo le Katolikohaa me kpɔ o. Le ƒe 1532 me la, Brucioli kpɔ Hebrigbe kple Helagbe me ŋɔŋlɔ gbãtɔwo dzi ɖe Biblia gɔme hetae. Esiae nye Italygbe me Biblia gbãtɔ si gɔme woɖe tso ŋɔŋlɔ gbãtɔwo me. Togbɔ be menye Italygbe adodoe ye wòzã o hã la, alesi wòɖe nuwo gɔme pɛpɛpɛ wosɔ kple alesi wonɔ le ŋɔŋlɔ gbãtɔwo mee la ɖe dzesi ŋutɔ elabena ame ʋɛ aɖewo koe te ŋu nyana blemagbewo ɣemaɣi. Brucioli zã Mawu ƒe ŋkɔ si woŋlɔ be “Ieova” le eƒe Biblia ƒe akpa aɖewo kple le tata aɖewo me. Protestanttɔ siwo nye Italytɔwo kple amesiwo tsi tre ɖe Katolikotɔwo ƒe nufiafiawo ŋu zã eƒe Biblia abe ƒe alafa ɖeka kloe ene.\nKatolikotɔ aɖewo ta Italygbe me gɔmeɖeɖe aɖewo, gake wonye Brucioli ƒe Biblia si me wogbugbɔ to ko. Eye amewo meƒle wo gobii ale o. Le ƒe 1607 me la, Giovanni Diodati, amesi nye Calvintɔwo ƒe osɔfo, si dzilawo si yi Switzerland (Suisse) tsɔ ƒo asa na yometiti la, ta Italygbe me Biblia bubu si gɔme wòɖe tso gbe gbãtɔawo me le Geneva. Eƒe Biblia lae va zu esi Italytɔ Protestanttɔwo va zã ƒe alafa geɖe. Wobui be enye Italygbe me Biblia nyui aɖe ɣemaɣi. Diodati ƒe Biblia kpe ɖe Italytɔwo ŋu wose Biblia ƒe nufiafiawo gɔme. Gake sɔlemehakplɔlawo tɔ ŋku gɔmeɖeɖe sia kple bubuwo be amewo ƒe asi mete ŋu ka wo o.\nBiblia La—“Agbalẽ si Amewo Menya O”\nEnciclopedia Cattolica gblɔ be: “Sɔlemehaa wɔ eƒe dɔ ɣesiaɣi be eƒe ŋku nɔ agbalẽwo ŋu nyuie, gake hafi woato agbalẽtamɔ̃wo vɛ la, megakpɔe be enɔ vevie nɛ be woaŋlɔ agbalẽ siwo ŋu wode se ɖo la ƒe ŋkɔwo ɖi o, elabena wotɔ dzo agbalẽ siwo wosusu be afɔku le wo ŋu la keŋkeŋ.” Hafi Protestanttɔwo ƒe Ðɔɖɔɖoa gɔ̃ hã nadze egɔme la, Europa dukɔ geɖe me sɔlemehakplɔlawo dze agbagba geɖe xe mɔ ɖe agbalẽ siwo wobe wotsi tre ɖe sɔlemehawo ƒe nufiafia ŋu la mama nu. Gake tɔtrɔ ɖedzesi aɖe va le Trent ƒe Aɖaŋuɖotakpekpe si wowɔ le ƒe 1546 me la me, esime woƒo nu tso Biblia gɔme ɖeɖe yi gbe bubuwo me ŋu megbe. Nukpɔsusu evee do mo ɖa. Amesiwo gbe be womegaɖe Biblia gɔme ɖe gbe bubuwo me o gblɔ be Biblia gɔme ɖeɖe ɖe gbe siawo mee “he aglãdzedzewo katã vɛ.” Amesiwo lɔ̃ be woaɖe Biblia gɔme ɖe gbe bubuwo me gblɔ be yewoƒe “futɔ” Protestanttɔwo ate ŋu ahe nya be Katolikoha gbe be woagaɖe Biblia gɔme ɖe gbewo me o be “wòatsyɔ nu eƒe nufitifitiwɔwɔ kple eƒe amefuflu dzi.”\nEsi Aɖaŋuɖotakpekpea me tɔwo ƒe susu mewɔ ɖeka o ta la, womete ŋu wɔ nyametsotso gobii aɖeke le nyaa ŋu o, ke boŋ ɖeko woda asi ɖe Vulgate Biblia dzi be kpeɖodzi le eŋu si na wòva zu Biblia si Katolikohaa va zã koŋ. Ke hã, Carlo Buzzetti, si nye nufiala le Salesianum Bisiɔpwo ƒe Yunivɛsiti, Rome, gblɔ be gbɔgblɔ be “kpeɖodziwo” le Vulgate Biblia ŋu nye “asi dada ɖe edzi koŋ be eya koe nye Biblia si dze.” Nusiwo dzɔ emegbe ɖo kpe nya sia dzi.\nLe ƒe 1559 me la, Papa Paul IV ta agbalẽ siwo katã nu wode se ɖo be Katolikotɔwo maxlẽ, adzra wo, aɖe wo gɔme, alo woanɔ wo si o la katã ƒe ŋkɔwo zi gbãtɔ. Wobu agbalẽ siawo be womenyo o eye be woado afɔku ame ƒe xɔse kple agbenyuinɔnɔ me léle ɖe asi. Italygbe me Biblia kple Brucioli ƒe Bibliaa hã nɔ agbalẽ siwo nu woxe mɔ ɖo dome. Woɖe amesiwo mewɔ ɖe se sia dzi o ɖa le sɔlemehaa me. Le ƒe 1596 me la, mɔxeɖenua me va sẽ ale gbegbe. Womegaɖea mɔ be woaɖe Biblia gɔme alo ata Italygbe me Biblia aɖeke o. Wodi be woagblẽ Biblia mawo dome.\nLe esia ta la, le ƒe alafa 16 lia ƒe nuwuwu megbe la, wodze dzo tɔtɔ Bibliawo le sɔlemexɔwo ƒe ablɔwo dzi. Le ame akpa gãtɔ ƒe susu me la, Ŋɔŋlɔawo zu aglãdzelawo ƒe agbalẽ eye susu ma kpɔtɔ le amewo si kokoko. Wogblẽ Bibliawo kple Biblia me dzrogbalẽ siwo katã nɔ dukɔa kple amewo ƒe agbalẽdzraɖoƒewo la dome eye le ƒe alafa 200 siwo kplɔe ɖo me la, Katolikotɔ aɖeke mekpɔ mɔ aɖe Biblia gɔme ɖe Italygbe me o. Biblia siwo ko wozã le Italy—wozãe le adza me elabena wonɔ vɔvɔ̃m be woava xɔ woawo hã—koe nye esiwo gɔme agbalẽnyala siwo nye Protestanttɔwo ɖe. Eyata ŋutinyaŋlɔla Mario Cignoni gblɔ be: “Ne míagblɔe ŋutɔŋutɔ la, sɔlemeviawo dzudzɔ Biblia xexlẽ kura ƒe alafa geɖe. Biblia va zu agbalẽ aɖe si ame akpa gãtɔ menya o, eye Italytɔ miliɔn geɖe mexlẽ eƒe axa ɖeka kura gɔ̃ hã kpɔ le woƒe agbe me o.”\nWogblo Mɔxeɖenua Me\nEmegbe Papa Benedict XIV de se le June 13, 1757, tsɔ trɔ asi le agbalẽ siwo nu wode se ɖo ŋu, “eye wòɖe mɔ be woate ŋu axlẽ Italygbe me Biblia siwo dzi Papa la da asi ɖo eye wota wo le bisiɔpwo ƒe mɔfiafia te.” Le esia ta Antonio Martini, amesi va zu Bisiɔpgã le Florence emegbe la, dzra ɖo heɖe Vulgate Biblia gɔme ɖe Italygbe me. Wota Biblia sia ƒe akpa gbãtɔ le ƒe 1769 me eye wowu egɔmeɖeɖe nu le ƒe 1781 me. Katolikotɔwo ƒe nyatakaka aɖe gblɔ be Martini ƒe gɔmeɖeɖea nye “Italygbe me Biblia gbãtɔ si dze na kafukafu.” Do ŋgɔ na Biblia ma la, Katolikotɔ siwo mese Latingbe o mete ŋu xlẽna Biblia si ŋu sɔlemehaa ɖe mɔ ɖo la dometɔ aɖeke o. Le ƒe 150 siwo kplɔe ɖo me la, Martini ƒe Biblia koe nye esi ŋu woɖe mɔ ɖo na Katolikotɔ siwo nɔ Italy.\nTɔtrɔ ɖedzesi aɖe va le subɔsubɔhawo ƒe aɖaŋudetakpekpe si wowɔ le Vatikan zi evelia le ƒe 1965 me la me. Le ƒe ma me la, wode dzi ƒo zi gbãtɔ le agbalẽ si nye Dei Verbum me be “woaɖe Biblia gɔme nyuie eye wo me nyawo nasɔ pɛpɛpɛ . . . tso ŋɔŋlɔ gbãtɔ siwo nye agbalẽ kɔkɔewo koŋ me ɖe gbe vovovowo me.” Do ŋgɔ vie na ema, le ƒe 1958 me la, Pontificio istituto biblico (Roma Bisiɔpwo ƒe Biblia Srɔ̃suku) ta “Italygbe me Biblia blibo gbãtɔ si gɔme Katolikotɔwo ɖe tso ŋɔŋlɔ gbãtɔawo me.” Mawu ƒe ŋkɔ si woŋlɔ be “Jahve” le Biblia sia ƒe teƒe ʋɛ aɖewo.\nTsitre tsitsi ɖe Italygbe me Bibliawo ŋu gblẽ nu ŋutɔ, eye nusiwo wògblẽ gakpɔtɔ li vaseɖe egbegbe. Abe alesi Gigliola Fragnito gblɔe ene la, ena “xɔsetɔwo mekana ɖe ŋutete si le wo si be woabu tame ahawɔ ɖe woƒe dzitsinya dzi la dzi o.” Gawu la, wozi subɔsubɔ me kɔnyinyiwo ɖe wo dzi, eye Katolikotɔ geɖe tsɔ kɔnyinyi siawo nu veviwoe wu Biblia gɔ̃ hã. Esiawo katã na amewo te ɖa xaa tso Ŋɔŋlɔawo gbɔ togbɔ be ame akpa gãtɔ de suku hã.\nKe hã, Yehowa Ðasefowo ƒe gbeƒãɖeɖedɔa na ame geɖe va tsɔ ɖe le Biblia me fifia le Italy. Le ƒe 1963 me la, Ðasefowo ɖe New World Translation of the Christian Greek Scriptures (Les Écritures grecques chrétiennes—Traduction du monde nouveau) Biblia gɔme ɖe Italygbe me. Le ƒe 1967 me la, wowu Biblia bliboa katã gɔme ɖeɖe nu. Woma esiwo wu 4,000,000 le Italy ɖeɖe dzaa. New World Translation (Traduction du monde nouveau) Biblia si me wogbugbɔ Mawu ƒe ŋkɔ Yehowa ɖo afisiwo wòdze le la ɖe dzesi le alesi wokpɔ ŋɔŋlɔ gbãtɔawo dzi ɖe nyawo gɔme pɛpɛpɛ me.\nYehowa Ðasefowo yina tso aƒeme yi aƒeme va xlẽa Ŋɔŋlɔawo me mɔkpɔkpɔ gbedasia na amesiwo ɖoa to eye woɖea wo me na wo. (Dɔwɔwɔwo 20:20) Ne ègado go Yehowa Ðasefowo ake la, ɖe manyo be nàbia wo ne woafia wò nusiwo wò ŋutɔ wò Biblia gblɔ ku ɖe Mawu ƒe ŋugbedodo wɔnuku sia ŋu oa, si nye be madidi o, Mawu ahe “anyigba yeye” si me “dzɔdzɔenyenye anɔ” vɛ?—Petro II, 3:13.\nAxa si dzi Bibliaa ƒe tanya dze le: Biblioteca Nazionale Centrale di Roma\nBrucioli zã Mawu ƒe ŋkɔ Ieova le eƒe Biblia me\nAgbalẽ siwo nu wode se ɖo dometɔ aɖewoe nye Biblia siwo gɔme woɖe ɖe Italygbe me\nBrucioli ƒe gɔmeɖeɖea: Biblioteca Nazionale Centrale di Roma; Agbalẽawo ƒe ŋkɔ: Su concessione del Ministero per i Beni e le Attività Culturali\nƉoe Ɖe Amewo Ɖoe Ɖe Amewo Biblia Gɔme Ðeɖe Ðe Italygbe Me Menɔ Bɔbɔe le Ŋutinya me O\nw05 12/15 axa 13-16